qundao/data-zh-poetry huggingface dataset:
送北客二首·其二
作者：汪琬
朝代：明
体裁：七言绝句

甘州一曲杂云和，下马劝君双叵罗。歌声未了弦声绝，上马催君北渡河。
送友人之官京师
作者：汪琬
朝代：明
体裁：七言律诗

老去深嗟会面稀，况逢鹢首指京畿。绿杨芳草渐争发，紫燕伯劳相背飞。殿上香烟浓惹袖，道旁软土暖侵衣。太平事业须公等，留取衰翁守钓矶。
送友人之楚
作者：汪琬
朝代：明
体裁：五言律诗

十载滞长安，那堪旅骑单。家贫轻久客，世难悔微官。夜雨江声急，秋风蕙草寒。尺书何处达，遥望楚云端。
送叶元礼之仪真
作者：汪琬
朝代：明
体裁：古风

迟阳照芳渚，惠风披翠苕。偕子帝城隅，屣步恒消摇。欢悰未渠央，理箧赴嘉招。主人方爱才，敢惮道路遥。于时桃始华，绿波涨回潮。去帆速归燕，千里陵轻飙。矫首望北固，感怀唁南朝。觞咏谅难俱，所期遗琼瑶。
送吴处士二首·其一
作者：汪琬
朝代：明
体裁：五言律诗

木落雁南飞，秋深每忆归。那堪一尊酒，重与故人违。壄戍连平楚，江城闭夕晖。绵绵往来道，遥望欲沾衣。
送吴处士二首·其二
作者：汪琬
朝代：明
体裁：五言律诗

故乡风物好，及尔客归时。芳草兰陵镇，丹枫太伯祠。海云盘鹤影，湖雨长莼丝。若问生涯事，扁舟任所之。
送周提学
作者：汪琬
朝代：明
体裁：七言律诗

白头郎吏出燕京，遥指青徐拥幰行。池面雨过芹菜长，坛前春暖杏花明。济南自昔多名士，鲁国何人似两生。早晚东封须颂记，看君起草候霓旌。
送圣禅师二首·其一
作者：汪琬
朝代：明
体裁：古风

蓟门杨柳衰，蟪蛄啼晓露。吾师乘一苇，遥指江南路。中食饱蔬笋，独往㑴岚雾。氎巾与钵囊，随缘任所遇。枫赤吴江叶，橘黄洞庭树。怅望云水深，孤踪迥何处。
送圣禅师二首·其二
作者：汪琬
朝代：明
体裁：古风

远公安禅地，尝在雪窦山。山石何嵯峨，孤云宿其间。雨□满空谷，泉声日潺湲。偶乘逸兴出，兴尽遂言还。独携楖栗杖，矫首离尘寰。昔时手栽松，苍藓今斑斑。试观石上月，依然照松关。
送圣禅师游五台二首·其一
作者：汪琬
朝代：明
体裁：五言律诗

翻然如野鹤，矫首忽西行。花雨诸峰暝，松风六月清。往来非有相，登眺不论程。欲识文殊境，微茫磬一声。
送圣禅师游五台二首·其二
作者：汪琬
朝代：明
体裁：五言律诗

见说心无系，悠悠道路间。云归狮子窟，日落雁门关。洗钵承飞瀑，寻钟蹋乱山。宰官方惜别，杖履几时还。
送宗人舟次出使流求
作者：汪琬
朝代：明
体裁：古风

同馆四同姓，联行若鸿雁。推君尤杰出，夙昔妙辞翰。方葺明阳秋，声望甲东观。史笔有兼长，纪表志传赞。公暇复制诗，信手龙蛇撺。烟墨之所到，终篇无点窜。吾侪适旁睨，重裘透惭寒。由此邀主知，天语屡嘉叹。迩者称王人，尅期涉浩瀚。破浪长风中，要酬壮夫愿。玉鞓锦麟袍，新从御前换。东阁梅未花，昼锦达里闬。长官负弩矢，驺骑填驿岸。瓜步蒜山间，父老夹道看。去作万里游，奇绝平生冠。鳌脊高于山，鲸目烂如电。日月沐浴处，试倚柁楼玩。水天略相接，积气眇难判。欲求彭湖屿，远碧浮一线。始知木玄虚，所赋曾未半。乘槎亦吾心，惜受老疾绊。佗年待君还，鸡黍尚可办。当于谈笑馀，历历徵变幻。橐中奉使录，挍雠应弗惮。
送屈生还南海
作者：汪琬
朝代：明
体裁：古风

罗浮神仙堀，名胜天下闻。岧峣东西樵，异花霭氤氲。花间蛱蝶大于扇，疑是麻姑五色裙。君家旧住罗浮麓，偶负巾箱出岩谷。一枝藤杖宛如龙，徒步频歌远游曲。远游兴尽忽言还，莳药眠云掩旧关。惭予未绝三彭累，矫首罗浮那可攀。
送惠生元龙并寄纶霞佥事
作者：汪琬
朝代：明
体裁：古风

惠生元非山泽癯，东吴学者推通儒。六经训故师马服，五言章句卑应徐。连年襆被事行役，往返殆受饥寒驱。平原先生富才望，生也从之曳修裾。埙篪彼此迭酬倡，岂伊挟瑟逢齐竽。昨朝喜生似忆我，拿舟竟过尧峰墟。蓼花炫眼绕野岸，候虫聒耳鸣阶除。此时空山苦寂寞，幸哉有客来门庐。夜深共剪雨窗烛，年聆快论频轩渠。生言平原许受粲，行将脂辖驰驴车。丈夫故有四方志，安能拘守待兔株。嗟予与生交契久，相需不啻蛩随驉。如何忽被有力夺，后来彭戴知谁与？一发青山是齐鲁，望中道路殊萦纡。老夫老矣衰且甚，过从无日良可吁。祇今平原亦间阔，折柬未附双鲤鱼。江湖满地水流碧，鸿雁叫月天涵虚。岁寒但愿佳眠食，为余问讯今何如。
送方外吴枚臣北上·其一
作者：汪琬
朝代：明
体裁：七言绝句

布囊羞涩毳裘寒，苦雨盲风道路难。长柄葫芦谁识得，未须携种入长安。
送方外吴枚臣北上·其二
作者：汪琬
朝代：明
体裁：七言绝句

能将道术炫人无，爱曳长裾走帝都。持诀只持禳斗诀，制符先制避兵符。
送李推官赴军前
作者：汪琬
朝代：明
体裁：古风

旌旗猎猎呼朔风，衔枚疾走冰雪中。将军手携丈二组，一战竟縳萧老公。龙角欢鸣鼍鼓吼，胁从櫜甲求自首。冯君草檄谕诸蛮，楯鼻千言如宿构。
送杨职方使安南
作者：汪琬
朝代：明
体裁：古风

日南古象郡，分据逾百年。后先�汉塞，贡篚来绵绵。两姓皆王臣，势若唇齿连。如何逞私忿，蚁斗方纷然。苍茫浪泺间，铜鼓鸣喧阗。都统秉王章，束身自归滇。羽书闻天子，未忍加诛焉。念此椎结氓，何辜罹刘虔。妙简輶轩使，俾以文告先。其有不率命，天讨宁舍旃。杨子起江左，才华擅兰荃。数载职方郎，运筹佐中权。昨持使者节，廷宴敕加笾。大官执奔走，罗列皆肥鲜。锦袍绣麒麟，五采相钩联。万钉白玉�，巧匠之所镌。云出尚方赐，宠渥宁为偏。龙函奉玺书，去指西南天。太守负韊矢，蛮獠拜车前。抵掌解纷争，尊俎胜戈鋋。岂羡伏波翁，建柱蠃城边。我闻日南地，险远难攀缘。绝壁啼钩辀，深秋曳夗延。烟岚昼昏翳，有时堕飞鸢。解后中蛊蚕，十人无一痊。黄茅与丛箐，行旅多回邅。道路非不艰，王程敢迁延。驱车叱其驭，意气殊腾骞。计日奠南服，壮游良足传。故交悉冠盖，折柳登祖筵。共轸离别情，归骖蚤宜鞭。
送林吉人归闽
作者：汪琬
朝代：明
体裁：古风

君家意气殊磊落，儒术尤能绍家学。相逢握手各欣然，不分今朝完宿诺。前年四月君初来，梧桐叶放阴侵苔。子规声中趣归棹，匆匆仅把云岩杯。去年腊月君复至，枇杷花残雪覆地。与君共对五辛盘，掀�不惜通宵醉。鸡笼山前鸟径多，垞南垞北纷烟萝。笋舆竹杖游未了，其奈㝱中乡思何。老夫耄矣抛残禄，惟抱遗经守空谷。区区朴学待君传，还乡勿厌专耕读。青山一发东南陬，遥望征帆不可留。欲知后夜思君处，人在山光塔影楼。
送武林张彦若归梅花草堂
作者：汪琬
朝代：明
体裁：古风

鹤鸣幽涧空，孤山迥苍苍。诗翁一去眇难问，风流犹配水仙王。山中野梅翁手植，至今老干陵风霜。君家卜筑山之阳，曾开花径穿松篁。年来旅食不称意，曰归高卧梅花旁。落花点破莓苔色，殊胜东华红土香。
送王六助教往山西程五舍人往山东是时赍世祖谥诏出使也
作者：汪琬
朝代：明
体裁：七言律诗

手奉丝纶出蓟邱，煌煌幢节引双驺。南郊共册天王谥，北阙分驰使者邮。齐晋祇今称大国，王人自昔冠诸侯。深山父老如扶杖，为报姬公佐委裘。
送田髴渊南归
作者：汪琬
朝代：明
体裁：七言律诗

一幅轻帆趁好风，恰如鱼鸟脱钩笼。杨梅烂紫登盘美，莼菜微青上著空。学与众殊差近朴，诗无人爱始称工。渡江自有名山在，莫为紬书羡史公。
送蒋给事之任九江
作者：汪琬
朝代：明
体裁：七言律诗

暂辞封事赋南征，骑吹欢阗按部行。峰叠似屏围楚塞，水流如带绕湓城。渚边兰杜萦离恨，江上琵琶感宦情。最是庾楼宜夜月，且停清啸一论兵。
送许竹隐之任思州四首·其一
作者：汪琬
朝代：明
体裁：五言律诗

斑马锦障泥，经行桂岭西。枫人逢雨长，木客傍云啼。土俗三湘接，山川百粤齐。乌蛮迎皂盖，一一绕龙溪。
送许竹隐之任思州四首·其三
作者：汪琬
朝代：明
体裁：五言律诗

忆昔慈仁寺，相逢尽酒狂。故人推大令，才子数高阳。语笑松坛瞑，招携柳陌长。那堪回首处，三载各苍茫。
送许竹隐之任思州四首·其二
作者：汪琬
朝代：明
体裁：五言律诗

一官何足问，迢遰瘴江滨。人习娵隅俗，禽啼格磔春。金蚕争事蛊，铜鼓共祈神。为报诸君长，于今汉法新。
送许竹隐之任思州四首·其四
作者：汪琬
朝代：明
体裁：五言律诗

客路荆榛满，长途雨雪滋。当予去官日，值尔远行时。芳草投书渚，丛篁鼓瑟祠。好从登眺处，遥为寄相思。
送钱武子南还二首·其一
作者：汪琬
朝代：明
体裁：七言绝句

桃花时节绿波长，便逐轻舠返故乡。次第江南风物好，鲚鱼出水笋捎墙。
送钱武子南还二首·其二
作者：汪琬
朝代：明
体裁：七言绝句

华亭谷中好山水，上策无如荷耒耕。不然舣却吴淞棹，网鳜捞虾饯此生。
送陈给事之任福建
作者：汪琬
朝代：明
体裁：七言律诗

掖垣风采百僚闻，特领雄藩到海濆。藤鸟竹鸡唬暮雨，蕉花橘实映斜曛。羽书竞逐征南府，刍粟遥供下濑军。但使闽江无战伐，汉廷先论转输勋。
送魏子存之成都同西樵周量贻上
作者：汪琬
朝代：明
体裁：七言律诗

凤城垂柳为君攀，西去高轩指散关。望帝愁魂春树外，卧龙故垒夕阳间。天悬鸟道连三峡，地入蚕丛控百蛮。到日不妨频吊古，讼庭草长簿书闲。
送黄俞邰闻讣南归三首·其一
作者：汪琬
朝代：明
体裁：古风

朔风吹枯条，雨雪方霏霏。游子策蹇南，血泪沾麻衣。创巨痛亦深，入门何所依。素帷空飘扬，瓦镫惨不煇。
送黄俞邰闻讣南归三首·其三
作者：汪琬
朝代：明
体裁：古风

岂不怀倚闾，承欢俟升斗。禄养顾未逮，遗恨积山阜。所期扬令名，逝者斯不朽。忠孝非殊途，勉旃两无负。
送黄俞邰闻讣南归三首·其二
作者：汪琬
朝代：明
体裁：古风

伊昔别高堂，牵裾不能止。山川慎跋涉，丁宁颇娓娓。十指瘦见骨，动劳结行李。距此曾几时，音容今已矣。
遇东山王墨池
作者：汪琬
朝代：明
体裁：七言绝句

轻舟来自巨区东，石坞庄前偶尔逢。等是暮年君较可，老夫颜状更龙钟。
遣兴
作者：汪琬
朝代：明
体裁：五言律诗

居止三间屋，游行五尺舠。脚缘衰后蹇，骨向毁中销。与客评诗草，从僧辨药苗。馀年真有几，隐矣莫相招。
遣意
作者：汪琬
朝代：明
体裁：古风

上车不落为著作，何妨诸史束高阁。解义两行得中郎，安用上第称贤良。从来穷达固有命，三至九卿亦云幸。老夫终岁守空山，耻向长安求捷径。槲皮作冠布作袍，一声清啸殊足豪。功名聊付北窗卧，意气直并南山高。君不见此老月食不尽米四斗，区区宦情复何有。
遣意二首·其一
作者：汪琬
朝代：明
体裁：七言绝句

药垆丹灶冷于冰，换骨神方未有徵。独羡淮南仙术就，提携鸡犬亦飞升。
遣意二首·其二
作者：汪琬
朝代：明
体裁：七言绝句

潦水初晴木叶衰，寥天一抹雁飞来。绯桃缃李千千树，不遇春风不敢开。
遥寄吴门友人题其墨妙轩
作者：汪琬
朝代：明
体裁：古风

我从江南来，君向江南去。江边好风日，挥洒都成趣。辛夷满坞竹垂廊，墨妙轩中倚隐囊。雀砚晓涵清露润，鹅池春涨绿波长。知君却埽还多暇，独自濡毫拓硬黄。
遥送甫草北上二首·其一
作者：汪琬
朝代：明
体裁：七言绝句

轻帆渺渺背冥鸿，去泊枯芦折苇中。老病恐无相见日，为君双泪洒西风。
遥送甫草北上二首·其二
作者：汪琬
朝代：明
体裁：七言绝句

京华故旧比何如，倩尔行人候起居。身挍嵇康今更懒，不曾有与巨源书。
邱南漫兴二首·其一
作者：汪琬
朝代：明
体裁：七言律诗

家依水石绕烟萝，愿得终年守涧阿。取友久嫌知己罕，拊书深觉会心多。江河滚滚殊难挽，岁月堂堂每易过。户外繁华堪羡否，且收方药养微疴。
邱南漫兴二首·其二
作者：汪琬
朝代：明
体裁：七言律诗

浅筑围墙短插笆，山南水北钝翁家。竹高己茁纤纤笋，菊晚犹留艳艳花。连屋图书成倚阁，过门画舫任喧哗。老来活计无多在，只爇蛮香煮苑茶。
邱南留宋既庭
作者：汪琬
朝代：明
体裁：七言律诗

疏帘画槛净无尘，徙倚何妨杂主宾。烟起忽迷山半角，木凋遥露塔全身。苞黄小剖离离实，腴白旋批细细鳞。风味正佳君少住，暮年一倍惜芳辰。
醉后放笔作醉乡歌
作者：汪琬
朝代：明
体裁：古风

昔有醉乡记，我则歌醉乡。愿隶醉乡籍，愿趣醉乡装。醉乡浩如春，日暖风复光。人间足忧到，此旋已忘忘。小者远哗争，大亦绝寇攘。门无催科吏，篱无吠盗尨。不知耕桑艰，不识乌兔忙。尽室及比邻，熙熙共倘徉。孰为圉与台，孰为侯与王。孰啼儿号妻，孰鼓瑟吹簧。孰射牛以炙，孰采藿以湘。孰寿若篯铿，孰夭若国殇。孰者为俎豆，孰者为戈斨。死名西山下，殉利东陵旁。问渠都漠然，惟觉岁月长。是乡仅咫尺，举步入其疆。非若求不死，云海迥茫茫。又非参学比，芒鞋走诸方。傥欲往从之，但命洁壶觞。醉行欹接㒿，醉卧倒荷裳。曲生不可疏，糟邱不可荒。吾老是乡矣，慎勿醒而狂。
醉后自和放歌行韵
作者：汪琬
朝代：明
体裁：古风

雨声淅淅风飕飕，杜门隐几生烦忧。儿曹走报杏花发，对花不饮花亦愁。古云浊醪有妙理，又闻醉乡风土如畏垒。一尊自寿兼属君，唤作酒狂吾不悔。吾不愿驱车直上黄金台，亦不愿泛舟入海寻蓬莱。但愿花前置酒三百斛，径拉酒徒相往来。
采莲曲二首·其一
作者：汪琬
朝代：明
体裁：五言绝句

月色涵清露，荷花映白蘋。一双花下鸟，妒杀荡舟人。
采莲曲二首·其二
作者：汪琬
朝代：明
体裁：五言绝句

采莲若邪溪，溪流清更深。但解照侬影，不解照侬心。
重三日作
作者：汪琬
朝代：明
体裁：古风

三月三日清源驿，闸门水浅才及尺。老夫怕蹋软红土，却向清源作羁客。临清士女不好事，水边初无丽人迹。映堤绿柳垂阴阴，浴灏花凫飞拍拍。闷来聊醉市上沽，倦甚但展床头席。安得捩柁开希帆，閒弄烟波半篙碧。
重葺山庄作
作者：汪琬
朝代：明
体裁：七言律诗

竹屋茅檐亦快哉，中间位置出新裁。结篱欲限邻鸡入，甃径愁妨好客来。旋滤石泉供茗饮，豫培桐树作琴材。暮年自笑忙如许，一半童心未肯灰。
重送处默三首·其一
作者：汪琬
朝代：明
体裁：七言绝句

还家正及石湖秋，蘋叶菱花两岸流。我亦湖边旧游客，欲将归梦寄行舟。
重送处默三首·其三
作者：汪琬
朝代：明
体裁：七言绝句

七月江南阴复晴，侬家种秫近秋成。但教酿事粗能了，我欲归来荷锸行。
重送处默三首·其二
作者：汪琬
朝代：明
体裁：七言绝句

秋风倚棹女坟湖，好为秋娘过酒垆。试问门前乌桕树，夕阳犹似往年无。
铜雀台
作者：汪琬
朝代：明

恩共秦云断，愁随漳水盈。可怜丝管在，犹是昔年声。穗帐流尘集，璇阶蔓草生。祇凭陵上月，回照绮罗情。
铜雀台
作者：汪琬
朝代：明
体裁：五言律诗

恩共秦云断，愁随漳水盈。可怜丝管在，犹是昔年声。繐帐流尘集，璇阶蔓草生。祇凭陵上月，回照绮罗情。
销夏湾
作者：汪琬
朝代：明
体裁：古风

湖雨生绿波，数尺秋瀰瀰。青蒲间红蓼，动摇微风里。伊昔吴王时，画舸柳边舣。宫人唱采莲，人花两相似。谁知千年后，纬萧障流水。
长门怨
作者：汪琬
朝代：明
体裁：乐府曲辞

长门寂寞地，独坐易惊秋。罗幌金风起，纱窗碧月流。残妆销翡翠，艳曲罢空侯。玉辇游何处，君恩不可留。
閒游
作者：汪琬
朝代：明
体裁：五言律诗

山静水悠悠，经行每小留。檐牙啼布谷，篱脚蔓牵牛。澹澹墟烟直，濛濛社雨收。谁言少天气，禊事正堪脩。
閒行四首·其一
作者：汪琬
朝代：明
体裁：七言绝句

门前山色迥苍苍，松鬣成阴踯躅芳。欲索解人那可得，自支桃竹立斜阳。
閒行四首·其三
作者：汪琬
朝代：明
体裁：七言绝句

褐裘布帽自由身，不羡东华软土尘。麟阁纵然多隙地，几曾画个杖藜人。
閒行四首·其二
作者：汪琬
朝代：明
体裁：七言绝句

饮罢欣然扪腹行，午烟才断晚岚生。莫欺老眼眵昏甚，每到看山倍觉明。
閒行四首·其四
作者：汪琬
朝代：明
体裁：七言绝句

寥落荒溪接故台，藤舆竹杖日裴回。市无盐酪村无酒，不爱看山不到来。
闭户
作者：汪琬
朝代：明
体裁：七言律诗

春来闭户寂寥中，偃仰从无俗客通。一派鸟声如水调，几番花信是溪风。遍延苍藓阶痕绿，久瘗丹砂井脉红。得丧万端俱不问，钝翁略与塞翁同。
闻刘主事移疾将往苏门赋赠
作者：汪琬
朝代：明
体裁：古风

刘郎欲投劾，去隐苏门山。区区青墨绶，弃摘如等閒。苏门自昔多幽趣，曾是孙登长啸处。山色遥连盘谷云，竹声半落淇园雨。秧苗参差槲叶齐，居人何减武陵溪。闭门自有飞花入，高枕常闻过鸟啼。刘郎乞身真不恶，葛巾布袍差足乐。案上频钞《内景经》，炉中祗养长生药。女能织帛男能耕，门生扶舁相随行。丈夫适意且如此，安用悠悠世上名。
闻刘主事移疾将往苏门赋赠
作者：汪琬
朝代：明

刘郎欲投效，去隐苏门山。区区青墨绶，弃擿如等闲。苏门自昔多幽趣，曾是孙登长啸处。山色遥连盘谷云，竹声半落淇园雨。秧苗参差槲叶齐，居人何减武陵溪。闭门自有飞花入，高枕常闻过鸟啼。刘郎乞身真不恶，葛巾布袍差足乐。案上频钞《内景经》，炉中祇养长生药。女能织帛男能耕，门生扶舁相随行。丈夫适意且如此，安用悠悠世上名。
闻子巂
作者：汪琬
朝代：明
体裁：七言绝句

杏花结子箭抽萌，小鸟飞来哢晓晴。久与渊明相辈行，敢劳苦语再丁宁。
闻甫草凶问予既为位以哭明日作四绝句寓哀·其一
作者：汪琬
朝代：明
体裁：七言绝句

从来才誉冠群伦，骨相谁知晚最屯。太息东南风土薄，江湖不复有斯人。
闻甫草凶问予既为位以哭明日作四绝句寓哀·其三
作者：汪琬
朝代：明
体裁：七言绝句

生别何如死别悲，可堪寂寞㧁重帷。泪痕点点衰翁血，不为穷交断不垂。
闻甫草凶问予既为位以哭明日作四绝句寓哀·其二
作者：汪琬
朝代：明
体裁：七言绝句

皋复难招已逝魂，祇留书札数行存。交情最与时贤别，敢惜麻衣恸寝门。
闻甫草凶问予既为位以哭明日作四绝句寓哀·其四
作者：汪琬
朝代：明
体裁：七言绝句

学识虽长命不长，谁司造物迥茫茫。有人解叩通明殿，愿附青词问玉皇。
闻荐举言志五首·其一
作者：汪琬
朝代：明
体裁：七言绝句

兔园册子在床头，自分迂疏不足收。董贾高文姑拨置，可能词赋类俳优。
闻荐举言志五首·其三
作者：汪琬
朝代：明
体裁：七言绝句

曾学雕虫苦未成，让渠班马独专名。白头愿作村夫子，一卷蒙求聚后生。
闻荐举言志五首·其二
作者：汪琬
朝代：明
体裁：七言绝句

久忘笺传语云何，蚕谱农书记忆多。腰了一䥥肩一笠，只应赴个力田科。
闻荐举言志五首·其五
作者：汪琬
朝代：明
体裁：七言绝句

纸窗竹屋栖迟稳，絺帐桃笙偃仰宽。惭愧暮年真大黠，不曾西笑为长安。
闻荐举言志五首·其四
作者：汪琬
朝代：明
体裁：七言绝句

邻稚欢阗野父惊，争传轩骑枉柴荆。此翁渐被时贤识，悔不从前换姓名。
闻计孺子殇寄甫草二首·其一
作者：汪琬
朝代：明
体裁：七言绝句

笔冢累累砚欲穿，每将文字苦雕镌。著书也被天公恼，不使童乌与汝玄。
闻计孺子殇寄甫草二首·其二
作者：汪琬
朝代：明
体裁：七言绝句

带草㑴阶树拂檐，架中零落旧牙签。谢娘他日联新句，更有何人唱撒盐。
闻部议命予以原官带病修史二首·其一
作者：汪琬
朝代：明
体裁：五言律诗

又作东华客，穷愁每万端。酒如交态薄，春似旅情阑。努力先朝史，安心本分官。桑榆元自暖，无策返江干。
闻部议命予以原官带病修史二首·其二
作者：汪琬
朝代：明
体裁：五言律诗

翳翳尘侵面，萧萧雪覆头。酒从王媪贳，药访宋清求。往事槐根梦，馀生水面沤。儿曹尚龆龀，骸胔倩谁收。
阮亭先生赐读洞庭游稿长句一章谨依韵奉荅
作者：汪琬
朝代：明
体裁：七言律诗

似有毛公胜尚禽，别开洞府待幽寻。波深自足鱼千石，壤沃真堪亩一金。倒景浮空山侧畔，纷红骇绿树中心。惜哉如许玄栖地，未得招君杖策吟。
阻风
作者：汪琬
朝代：明
体裁：五言绝句

独卧孤篷底，长途此夜穷。殷勤解留客，惟有石尤风。
阻风
作者：汪琬
朝代：明
体裁：七言律诗

绝无春事慰衰翁，竟日挛环小艇中。镗鞳噌吰千折水，飞扬跋扈五更风。黄埃坌起迷平岸，绿鸭惊呼扰半空。历尽畏途今至此，始知摧折坐天穷。
雨
作者：汪琬
朝代：明
体裁：七言绝句

急雨萧萧响竹笆，湿云漠漠暗窗纱。天公不为酴醾地，坏尽墙东一架花。
雨
作者：汪琬
朝代：明
体裁：古风

蒲箑不御絺衣轻，快风吹雨来江城。高梧箫箫叶欲落，长松谡谡枝相撑。浓云倏忽如山崩，飞电复如枉矢行。雨中髣髴有龙见，点如车轴声如倾。老龙抱珠卧潭水，是谁作意驱之起。偶然鼓鬐掉修尾，不觉为霖润千里。
雨
作者：汪琬
朝代：明
体裁：七言绝句

高柳参差间古槐，绿阴深处鹧鸪哀。东山一段云如墨，散作廉纤小雨来。
雨中戏咏笠子盖编槲叶为之者
作者：汪琬
朝代：明
体裁：七言绝句

满村风雨苦匆匆，叶笠逢时也奏功。何限豪门高盖在，山行输与败天公。
雨中杂兴六首·其一
作者：汪琬
朝代：明
体裁：古风

屋角妇鸠啼，林端姑恶语。天公不好事，薄寒酿阴雨。已宿名山诺，泥滑奈何许。吾其为卧游，往挟睡乡侣。
雨中杂兴六首·其三
作者：汪琬
朝代：明
体裁：古风

吾穷岂坐诗，盖为骨相寒。仕宦车耳生，味少兴亦阑。絮帽与布裘，浩歌自盘桓。俗客幸不至，勿刈当门兰。
雨中杂兴六首·其二
作者：汪琬
朝代：明
体裁：古风

树石尧山阳，茶笋娃宫下。卜居西郭西，相距才一舍。日者赋愁霖，有车不遑驾。何时数往来，遂结东林下。
雨中杂兴六首·其五
作者：汪琬
朝代：明
体裁：古风

床头数卷书，屋脚一弓地。未衰得蚤閒，行坐颇快意。尚受宿业驱，斯文恣游戏。辟之虫蚀木，非鸣不平事。
雨中杂兴六首·其六
作者：汪琬
朝代：明
体裁：古风

肉食溷乃公，恐非山泽宜。姜梅点蒸壶，盐豉下莼丝。山庖足俊味，一饱良可期。腹吾不负汝，汝勿羡豚胹。
雨中杂兴六首·其四
作者：汪琬
朝代：明
体裁：古风

体中颇不佳，爱检巾箱药。平世几两屐，高卧久未著。况逢积雨多，馀潦坏篱落。翳翳李梅阴，惟闻鸟声乐。
雨中秋葵
作者：汪琬
朝代：明
体裁：五言绝句

候至苞齐□，寒多色渐深。兼旬阴雨里，孤却向阳心。
雨后微寒因过邻曲有作
作者：汪琬
朝代：明
体裁：五言律诗

渐倒荒篱菊，初欢比舍舂。虻蝇俱削迹，蜂蝶小留踪。乱瀑分千派，奇云敛数峰。邻翁疏阔甚，一笑暂过从。
雨后舟中晚眺怀王十一
作者：汪琬
朝代：明
体裁：古风

斜阳下兰陵，景物澹尘虑。草树竞含滋，夜来河上雨。涓涓泉乱鸣，霭霭霞初吐。之子渺何在，相思楚天暮。疏林表远村，微火明前渡。惆怅暮潮生，广陵隔烟雾。
雨过
作者：汪琬
朝代：明
体裁：七言律诗

枳篱蓬径苏门西，春雨初过半是泥。聊借酒枪消簿领，每除花簟作禅栖。病中书札宁辞懒，老去身名不厌低。自是芳兰易衰歇，可关鶗鴂尽情啼。
雪
作者：汪琬
朝代：明
体裁：古风

泗州道上雪，车轮欲败马蹄蹶。行人回策投空林，饥乌乱啼烟火绝。瓜洲道上雪，日暮孤舟理轻楫。行人遥指金焦峰，数点鱼镫望中灭。北风未息泥未融，老夫三叹忧途穷。何如今日稳坐茅堂中，一任撒盐飞絮穿帘栊。瓮头新篘美且浓，掀髯一举尊罍空。衰颜亦得回春风。
雪后邀晓师同往苍坞二首·其一
作者：汪琬
朝代：明
体裁：七言绝句

冻云深雪压檐明，乾鹊飞来忽报晴。缝取衲头修屐子，与君准备探春行。
雪后邀晓师同往苍坞二首·其二
作者：汪琬
朝代：明
体裁：七言绝句

残雪初当见晛时，笋舆穿历自迟迟。先生不惜冲寒出，如此风流也大奇。
雪霁
作者：汪琬
朝代：明
体裁：七言律诗

风吹馀雪绕紫关，冻雀成群去复还。喜共幽人冯画槛，耻随稚子弄冰山。疏烟细袅空濛外，残照微明竹树间。岁计有无姑勿挍，暂赊村酝暖衰颜。
露坐
作者：汪琬
朝代：明
体裁：七言绝句

蟋蟀初鸣熠耀飞，与君露坐启柴扉。月天子朗风姨静，斗觉微凉透袷衣。
顾生有典见过山庄
作者：汪琬
朝代：明
体裁：古风

养疴荒江上，索处毋乃迂。延缘出苇间，大半皆溪渔。晓来闻剥啄，良友就我庐。身非庞德公，顾遇诸葛徐。惊喜两俱有，不暇问起居。展我所藏画，出我所著书。一谈兼一笑，顿遣肺病除。微嫌市门远，无物充斋厨。何以佐小饮，栗实桃梅诸。旋煮盎中黍，细剪篱间蔬。未敢杀能鸣，此戒廿载馀。傥能恕我贫，襆被暮可舒。
题与也画二首·其一
作者：汪琬
朝代：明
体裁：七言绝句

蛛丝煤尾比琳琅，待诏丹青少抗行。今见耳孙挥綵笔，风流回忆玉兰堂。
题与也画二首·其二
作者：汪琬
朝代：明
体裁：七言绝句

君家道韫擅才华，爱写徐郎没骨花。曾向儿时窥指诀，笔端桃萼一枝斜。
题乔石林像
作者：汪琬
朝代：明
体裁：古风

我开海陵北，河堤久无功。虚糜水衡钱，谁能启宸聪。何不绘先生，抗论承明中。我闻射陂南，水木纷清华。结庐水中央，早梅万株花。何不绘先生，归栖画川涯。展视图中人，政尔趋供奉。隐隐长乐钟，似逐街鼓动。螭头香雾浓，仙掌露痕重。讫今忆觚棱，恍然一噩梦。不如卷朝衣，徜徉水云间。轻桡纵所如，卧看江南山。
题乔舍人画二首·其一
作者：汪琬
朝代：明
体裁：七言绝句

彩云隐隐瀑重重，直是仙家第一峰。画史不须皴染尽，且留隙地著吴侬。
题乔舍人画二首·其二
作者：汪琬
朝代：明
体裁：七言绝句

试从卷里望山椒，便觉吾家旧隐遥。鸭踏岭头春水好，桃花深簇搦船桥。
题书屋壁
作者：汪琬
朝代：明
体裁：五言律诗

囊收乞米帖，案列换鹅经。病怪医无验，穷疑鬼有灵。旧游真噩梦，故友似残星。愿以痴聋字，书为座侧铭。
题书屋壁
作者：汪琬
朝代：明
体裁：五言律诗

繁花覆药栏，竟日自盘桓。欲掇浮名易，能持晚节难。蔬盘支岁俭，絮帽敌春寒。莫觅安心法，心闲是处安。
题亡室袁宜人小像三首·其一
作者：汪琬
朝代：明
体裁：七言绝句

露重霜浓蕙草枯，梦中相见亦模糊。镜台脂合都无了，留得梁家举案图。
题亡室袁宜人小像三首·其三
作者：汪琬
朝代：明
体裁：七言绝句

春风一十一回新，惟见丹青旧日真。閒却从前画眉手，教渠捉笔向何人。
题亡室袁宜人小像三首·其二
作者：汪琬
朝代：明
体裁：七言绝句

宦情家计两茫然，白尽头须剧可怜。使汝今年犹健在，定应相劝赋归田。
题佛印烧猪图为子瞻解嘲二首·其一
作者：汪琬
朝代：明
体裁：七言绝句

惭愧阇黎用意烹，老饕差觉惬平生。菜边肉食真禅味，何似他时玉糁羹。
题佛印烧猪图为子瞻解嘲二首·其二
作者：汪琬
朝代：明
体裁：七言绝句

任罨柴头火候前，坐中谈笑各欣然。也知不少盐和酱，肯羡诸方五味禅。
题侯大年画册二首·其一
作者：汪琬
朝代：明
体裁：七言绝句

翩然拂袖别交知，归趁清阴翠霭时。回首长安应拊手，笑他鸠集凤皇池。
题侯大年画册二首·其二
作者：汪琬
朝代：明
体裁：七言绝句

桐花竹翠迥无尘，位置琴书绝可人。他日轻帆定相访，恼君烧笋煮溪鳞。
题刘主事春水荡舟图
作者：汪琬
朝代：明
体裁：古风

刘郎不向江南住，底事便解沧洲趣。远山历历水悠悠，髣髴三江最深处。侬家旧傍钓鱼汀，芷□含白芦芽青。偶然荡却兰桡出，一曲吴歈最可听。君今挥洒多幽致，令侬回首生归思。树影浑疑缥缈峰，钟声欲认楞伽寺。可怜三载滞长安，乡㝱依依逐夜阑。春来无限江南乐，祗向刘郎画里看。
题同宗蛟门百尺梧桐阁画卷
作者：汪琬
朝代：明
体裁：古风

病夫抱病尧山下，忽枉轻舠访茅舍。入门示我修阁图，移日卧游不能罢。桐华馥馥桐叶大，最便凉天与炎夜。江上青山横槛外，竹西翠霭穿林罅。主人自是王佐才，要刷修翎骋长驾。偶然种植高冈前，一片浓阴差碧瓦。拟招佳客共听雨，或许异僧同结夏。极知幽兴颇不浅，会待名成身得谢。石渠天禄正需君，纵使据梧殊欠暇。佗时寓直傥思归，但与哦诗评此画。
题垂竿图
作者：汪琬
朝代：明
体裁：古风

身上短蓑苔样绿，偶来停棹垂杨曲。鲚鱼吹浪上蘋花，乘兴敲针殊不俗。轻风摇曳酒家旗，两岸游人歌竹枝。羡君独倚篷窗坐，一任蜻蜓立钓丝。
题天台访道图二首·其一
作者：汪琬
朝代：明
体裁：七言绝句

绝壁危梁似画图，此中有路达仙都。地黄不托胡麻饭，能向山家少住无。
题天台访道图二首·其二
作者：汪琬
朝代：明
体裁：七言绝句

自离洞府入尘寰，丹灶全抛菵露閒。若见诸真冯寄语，钝翁久谪颇思还。
题小像三首·其一
作者：汪琬
朝代：明
体裁：七言绝句

身在纷纷扰扰场，暂归来炷影前香。老蚕作茧真难脱，嬴得霜髭尔许长。
题小像三首·其三
作者：汪琬
朝代：明
体裁：七言绝句

久与支公结净因，分明偶见宰官身。何时并写痴儿女，都作无生话里人。
题小像三首·其二
作者：汪琬
朝代：明
体裁：七言绝句

建礼门前软土红，几回联骑蹋春风。而今卸却朝衫后，同舍何人记此翁。
题张子成九汎月楼三首·其一
作者：汪琬
朝代：明
体裁：七言绝句

山缭颓垣水绕门，朦朦初月照黄昏。松风不起行人定，唯有钟声度范村。
题张子成九汎月楼三首·其三
作者：汪琬
朝代：明
体裁：七言绝句

烟霭苍苍渐入无，参差乔木接平芜。如何倩得关荆笔，写个横峰远浦图。
题张子成九汎月楼三首·其二
作者：汪琬
朝代：明
体裁：七言绝句

樵歌隐隐下青苍，又听渔榔出夕阳。一段红蕖明似锦，隔花惊起两鸳鸯。
题捉笔图小像二首·其一
作者：汪琬
朝代：明
体裁：七言绝句

墨池清泚砚山苍，独拥深衣倚隐囊。牛蚁任渠床下斗，先生只是著书忙。
题捉笔图小像二首·其二
作者：汪琬
朝代：明
体裁：七言绝句

东涂西抹偶然閒，得失妍媸等是间。文冢不妨随地筑，让他儿辈占名山。
题斋居壁
作者：汪琬
朝代：明
体裁：七言律诗

一任人间轣辘忙，先生晨夕守丹房。芋魁黄独俱珍馔，漆叶青粘亦秘方。隐几只期心寂静，杜门粗觉日舒长。读书博簺都非是，优劣何烦细校量。
题杂画三首·其一
作者：汪琬
朝代：明
体裁：七言绝句

最好春光冷节前，小桃初弄一溪烟。隔篱猧子迎人吠，定是邻翁掠社钱。
题杂画三首·其三
作者：汪琬
朝代：明
体裁：七言绝句

渔父临流卷钓丝，恰逢渡口雁栖时。月明忘却风波恶，独叩船舷歌竹枝。
题杂画三首·其二
作者：汪琬
朝代：明
体裁：七言绝句

深秋风物数江乡，枫叶芦花正著霜。未放归舟先一笑，画图喜见石湖庄。
题杂画三首见贻上题江村图爱其江鸟江花之句以诗识之二首·其一
作者：汪琬
朝代：明
体裁：七言绝句

曾向澄江漾酒船，旧游回首故依然。袖中携得郎官笔，重写江南上巳篇。
题杂画二首·其一
作者：汪琬
朝代：明
体裁：七言绝句

碧花红穗及秋晴，无数寒蛬趯趯行。借问尔曹缘㡳事，西风也作不平鸣。
题杂画二首·其二
作者：汪琬
朝代：明
体裁：七言绝句

风吹黄叶影凄凄，金井霜浓月渐西。不见朝阳旧时凤，夜阑惟有乳乌啼。
题梅花横轴
作者：汪琬
朝代：明
体裁：古风

水南有梅花，水北有梅花。于时雪始融，蒲柳犹未芽。伊谁置斯亭，景物乃尔佳。亭前与亭后，老干纷槎枒。素屏斑竹帘，遥映横枝斜。亭中哦诗人，岸巾玩春华。香风朴衣来，所享良已奢。不问溪桥滑，不愁溪路赊。蹇驴洵多事，牵去还邻家。惟愁月明时，无酒浇寒葩。
题梅豹方十六罗汉画册
作者：汪琬
朝代：明
体裁：古风

梅生解盘礴，人物雅推雄。前身受具戒，曾入兜率宫。失足蹋尘网，朅来东土东。犹记诸应真，㝱寐尝过从。静炷一穗香，想像庞眉容。心手忽融洽，不著临模踪。或守跏趺坐，或倚支颐筇。或挥宝华巾，聚立谈宗风。棱棱瘦露骨，气象迥不同。是间有妙悟，变化由襟胸。俗云仿龙眠，此评恐未公。若人爱画马，几堕马腹中。晚节虽小悔，何尝得真空。梅生根器殊，笔墨超人工。髣髴省本来，一洗画史庸。以画作佛事，翛然證神通。
题武曾灌园图五首·其一
作者：汪琬
朝代：明
体裁：七言绝句

白柄长镵手自携，露葵霜䪥满秋畦。时时小摘供亲膳，也胜茅容庋半鸡。
题武曾灌园图五首·其三
作者：汪琬
朝代：明
体裁：七言绝句

菜畦新熟岁将除，老圃安间乐有馀。拟配香粳须底物，一年佳味是冬菹。
题武曾灌园图五首·其二
作者：汪琬
朝代：明
体裁：七言绝句

雨过篱落土膏肥，媆绿丛生隙地稀。不用园官供菜把，浑家摘得满筐归。
题武曾灌园图五首·其五
作者：汪琬
朝代：明
体裁：七言绝句

经营拟作汉阴人，笑汝家徒四壁贫。何不具舟淞水上，秋风随意采丝莼。
题武曾灌园图五首·其四
作者：汪琬
朝代：明
体裁：七言绝句

谢却东华软土尘，朅来江畔斗间身。闭门锄菜英雄事，不信菰芦有此人。
题江干阻风图
作者：汪琬
朝代：明
体裁：古风

云如崩山掩寥廓，长年哗言风信恶。捍索才收百尺蒲，蚤见颠风转旗脚。大船邪许横沙洲，小船掀舞江中流。前头丽谯定何处，计程知是浔阳楼。楼外江豚吹浪急，无数樯竿啸空立。风波如此路行难，寄语儿曹勿轻出。
题独鹤亭图四首·其一
作者：汪琬
朝代：明
体裁：七言绝句

倒桧枯杉侵涧壑，小红疏翠点柴荆。独来倚杖看山色，一朵莲花泼眼明。
题独鹤亭图四首·其三
作者：汪琬
朝代：明
体裁：七言绝句

月中松露坠无声，谁伴间吟冰夜清。自是长身古君子，与君能缔岁寒盟。
题独鹤亭图四首·其二
作者：汪琬
朝代：明
体裁：七言绝句

拟共幽禽占白云，玉泉瑶草隔尘氛。平生解笑天随子，但养能言鸭一群。
题独鹤亭图四首·其四
作者：汪琬
朝代：明
体裁：七言绝句

华山山人不在山，鹤声凄切望君还。青鞋布袜且归去，对啸苍松锦石间。
题王勤中画菊勤中有诗及渊明略反其意
作者：汪琬
朝代：明
体裁：古风

黄菊有何好，自然多令姿。抚我无弦琴，为花倾一卮。君勿轻此花，颇与小草异。饥当餐落英，姑置乞食事。
题王十一画册二首·其一
作者：汪琬
朝代：明
体裁：七言绝句

数点彤云向晚收，梅花和月蘸寒流。深山风味佳如许，合付兰桡与竹兜。
题王十一画册二首·其二
作者：汪琬
朝代：明
体裁：七言绝句

间临承旨笔端春，吴下风流最可人。大似鸥波亭子外，柳花漠漠水粼粼。
题画三首·其一
作者：汪琬
朝代：明
体裁：七言绝句

遥指山门一径长，丹枫乌桕点清霜。风光绝似尧峰院，输汝相携话夕阳。
题画三首·其三
作者：汪琬
朝代：明
体裁：七言绝句

小桃著子柳飞花，轻霭濛濛细雨斜。惭愧此身非社燕，今年春尽未还家。
题画三首·其二
作者：汪琬
朝代：明
体裁：七言绝句

阴阴灌木野禽啼，点缀樵村与钓溪。占尽画图君信否，钝翁家在此峰西。
题画松
作者：汪琬
朝代：明
体裁：古风

山腰长松接山麓，何人搆屋相因依。鹳鹤忽来云冉冉，鳞鬣欲动烟霏霏。厚粘艾纳数重绿，潜结伏灵三尺肥。爱尔盘枝如屈铁，不随凡木争春晖。
题石坞山房
作者：汪琬
朝代：明
体裁：五言律诗

共住尧山坞，山房更觉清。笋从砖罅迸，蕈占石根生。不雨涧长溢，无风松自鸣。惭君频乞记，境绝语难成。
题芦鸭图·其一
作者：汪琬
朝代：明
体裁：七言绝句

渺渺寒流接远天，荻花翻雪水凝烟。竹弓丝罼真难到，借与沙禽自在眠。
题芦鸭图·其二
作者：汪琬
朝代：明
体裁：七言绝句

世路㩻岖不易行，每身经处辄心惊。的应输与沧江鸭，惯狎风波了一生。
题芦鸭图张敦复前辈言汪苕文此行固善矣恨其不肯从陆不及归赏牡丹耳予闻之失笑今日谷雨正牡丹盛开时也以水涸滞舟清源感赋二首·其一
作者：汪琬
朝代：明
体裁：七言绝句

小艇摇摇未肯前，野桃著子柳拖绵。为耽烟水浓如画，愆却花期又一年。
题葛震甫画三首·其一
作者：汪琬
朝代：明
体裁：七言绝句

五字清新久绝伦，如何竹石又通神。湖州儋耳风流在，五百年中有后身。
题葛震甫画三首·其三
作者：汪琬
朝代：明
体裁：七言绝句

竹君挺秀敧高岸，兰友滋芳被野田。仓卒写真俱酷似，此□风味亦修然。
题葛震甫画三首·其二
作者：汪琬
朝代：明
体裁：七言绝句

微芳冉冉借光风，花萼丛生杞棘中。怪得幽人写空谷，只缘臭味与渠同。
题藏佛寺
作者：汪琬
朝代：明
体裁：五言律诗

此寺何年构，荒台倚翠微。花残鹿女去，松偃鹤雏飞。香积馀烟在，禅灯旧焰稀。祇应江色好，水月共凝晖。
题鄢陵梁曰缉江村读书图四首·其一
作者：汪琬
朝代：明
体裁：七言绝句

约取春江入画图，乱红残絮拥菰蒲。鄢陵野色平于掌，也有江南此景无。
题鄢陵梁曰缉江村读书图四首·其三
作者：汪琬
朝代：明
体裁：七言绝句

一自吴侬别钓矶，久将痴骨裹朝衣。妒他花鸭春江上，日啑芹花自在飞。
题鄢陵梁曰缉江村读书图四首·其二
作者：汪琬
朝代：明
体裁：七言绝句

门前花发柳毵毵，若个能停载酒骖。晢次斋中无一事，焚香亲挍贝多函。
题鄢陵梁曰缉江村读书图四首·其四
作者：汪琬
朝代：明
体裁：七言绝句

众鲚吹波上绿蘋，恰逢三月石湖春。期君共荡双兰桨，茶磨山前结比邻。
题露筋庙
作者：汪琬
朝代：明
体裁：五言律诗

贞女今何处，萧条水殿扉。朱颜空想像，白鸟尚翻飞。极浦荷花艳，虚庭竹翠稀。应嗟楚台上，行雨独忘归。
风雨二首·其一
作者：汪琬
朝代：明
体裁：七言律诗

濛濛小雨逐风斜，倍遣幽人惜物华。闵默病蝉常抱叶，伶俜孤蝶欲辞花。轻黄草变篱根色，媆绿苔凝壁罅芽。何事最关情绪切，数宵无月挂檐牙。
风雨二首·其一
作者：汪琬
朝代：明
体裁：七言绝句

鸠声未了觉声哗，阵阵颠风逐雨斜。掀屋卷茆吾不惜，但祈风伯赦梅花。
风雨二首·其二
作者：汪琬
朝代：明
体裁：七言律诗

叹息堂堂岁月移，况逢风雨复凄其。无情木叶辞丛薄，多事蓬蒿拄败篱。累减故应参柏子，兴阑先解放杨枝。中年哀乐消磨竟，一任儿曹取次知。
风雨二首·其二
作者：汪琬
朝代：明
体裁：七言绝句

泥潦连村阻客行，祗应帘阁杜柴荆。天公似厌诗人閧，坏尽梅花始遣晴。
食荠二首两岸此菜甚多土人不知采也·其一
作者：汪琬
朝代：明
体裁：七言绝句

携篮挑取雪中芽，未著盐醯味己嘉。说与诸伧都不信，放教遍地发繁花。
食荠二首两岸此菜甚多土人不知采也·其二
作者：汪琬
朝代：明
体裁：七言绝句

晚荠青青含甲媆，蚤菘白白簇科长。江湖不少鱼羹饭，未抵山蔬出釜香。
饮寒香斋
作者：汪琬
朝代：明
体裁：七言绝句

法鱼糖蟹最鲜新，合打头盘不记巡。持耳执杯君莫畏，可能常作独醒人。
饮酒二首·其一
作者：汪琬
朝代：明
体裁：七言绝句

色似鹅黄自酿春，绿凫斑鳜更鲜新。不妨痛饮踰三日，便是风流一辈人。
饮酒二首·其二
作者：汪琬
朝代：明
体裁：七言绝句

何限知交共夜分，最宜持酒细论文。从来只得三蕉叶，骂坐虚名吓杀君。
饮酒作
作者：汪琬
朝代：明
体裁：古风

东家掘芋魁，西家斸山药。叩门相馈遗，俾我助杯酌。入糁腻且甜，戒勿下盐酪。床头十月白，其味差不薄。浊醪配嘉蔬，肯羡屠门嚼。惜哉无好事，两手自酬酢。一杯复一杯，狂啸颓然作。暂回衰病颜，牢捉敧斜脚。积苦心血衰，今宵睡应着。
马兰曲四首·其一
作者：汪琬
朝代：明
体裁：古风

兰兰是小草，纷纷花满路。本无桃李颜，不怕春风妒。
马兰曲四首·其三
作者：汪琬
朝代：明
体裁：古风

兰兰是小草，离离如有情。安得西北风，吹花逐郎行。
马兰曲四首·其二
作者：汪琬
朝代：明
体裁：古风

兰兰是小草，行人稀采摘。为郎藉马蹄，道远亦不惜。
马兰曲四首·其四
作者：汪琬
朝代：明
体裁：古风

兰兰是小草，托根道旁久。明年花又生，郎定归来否。
驾幸汤泉十韵
作者：汪琬
朝代：明
体裁：五言排律

律当无射候，严跸向新丰。菊映銮舆艳，云迎辇路红。天王停綵仗，文母驻离宫。骑从皆群骏，追陪俨上公。灵泉来滚滚，佳气绕葱葱。源自丹砂发，流将碧落通。登临纡睿览，游豫惬宸衷。玉甃凝香雾，纱窗障朔风。阳回温谷内，春在缭垣中。惟羡瑶池水，能专浴日功。
骆马湖
作者：汪琬
朝代：明
体裁：古风

湖流渌净殊不恶，樯竿又转风帆脚。世间快意真有此，何异腰缠复骑鹤。渔家小艇穿绿蘋，网得银刀三尺鳞。今宵买鱼佐村酒，一醉船头欹角巾。
高邮湖
作者：汪琬
朝代：明
体裁：古风

藕叶未生菰未长，鱼鹰飞飞来复往。桃华水至游鳞多，争向中流荡双桨。朝来捕得数斗鲜，付与估客不论钱。但祈新啸鱼苗大，便是湖村小有年。
鸡窠岭自嘲二首·其一
作者：汪琬
朝代：明
体裁：七言绝句

萝蔓每穿松腹出，葛花都给石根生。行吟才到山深处，已作吴牛望月声。
鸡窠岭自嘲二首·其二
作者：汪琬
朝代：明
体裁：七言绝句

绝无惊兔与栖禽，怪石崚崚乱瀑深。仕宦险巇尝未饱，更于此地试登临。
鹭公与筠儿步月有作率尔继之
作者：汪琬
朝代：明
体裁：七言绝句

微微月上层松顶，习习风生远岫间。夜色计佳犹易办，料应此法两人间。
黄河
作者：汪琬
朝代：明
体裁：古风

河流挟风雨，势欲穿城堞。平田多陆沈，不逢村女馌。居人忧水患，夜卧孰敢怗。往来南北舍，涂泥每遭蹶。如何渔蛮子，独与河伯狎。举家傍芦苇，取给舟一叶。生儿虽长成，不绔亦不屧。委身馀淖中，颇类猪与鸭。我来三叹息，安得防河筴。但听欢呼声，家家持畚插。
齐河道中二首·其一
作者：汪琬
朝代：明
体裁：五言律诗

行客踰修岭，居人傍古原。枣林桑泊地，土屋版桥村。千里戌烟断，五更驮铎欢。白头归计切，雨雪敢停辕。
齐河道中二首·其二
作者：汪琬
朝代：明
体裁：五言律诗

月黑鸡才唱，肩舆尔许忙。悤悤酬旅饭，细细检行装。久客谙长道，衰年怯早霜。淮�知不远，极目兴飞扬。
龙挂
作者：汪琬
朝代：明
体裁：古风

树头淅淅少女风，鸟声欢鸣檐角东。乱云泼墨四面起，白痕一线横其中。道旁行人指龙挂，吾亦仰首觇长空。片鳞只爪杳莫睹，惟见蜿蜒修尾穿迷濛。电光煜煜雷隆隆，雨点竞与飞雹同。路洼骤涨水一尺，屋满疑捲茅三重。人言此龙坏世界，谚语近诬吾不从。未论甘澍慰农舍，先喜快凉苏病翁。
龙渚歌
作者：汪琬
朝代：明
体裁：古风

龙公蜕玉腾虚空，鳞车鱼马纷乘风。玲珑宫殿镇无恙，屹然撑住湖心中。以石为梁石为础，雨工如羊频戏舞。阳侯似拒游人游，每遣波涛卫门户。作书试投湖龙姑，琅函秘方今有无。我将蹋浪访贝阙，拄杖借取红珊瑚。
芙蓉山居
作者：汪生民
朝代：明

孟夏林木茂，绿荫吾庐繁。石床枕道书，独卧尽日闲。仙源最深处，无人扣柴关。梦中见羲皇，乃笑尘世颜。微风吹梦觉，正见白云还。
避雨山寺
作者：汪生民
朝代：明

偶逐荷锄入，松关犬吠频。山僧买药去，风雨自留人。
予归江左泽往四明
作者：汪睿
朝代：明
体裁：五言律诗

倚闾怜母老，长路望儿归。六载眼中泪，三春身上衣。霜清听雁远，天阔见云飞。海峤连闽越，乌啼月尚微。
拟古
作者：汪睿
朝代：明
体裁：古风

别君出郭门，回首万里遥。征马复驰驱，山高路岧峣。水流下溟海，月出上青霄。月光照海波，我行魂独消。天寒关塞远，日落村墟晚。悠悠音信断，鸿雁自悽惋。中心抱贞素，匪石不可转。昊天信明旦，胡能事游衍。
杂赋
作者：汪睿
朝代：明
体裁：古风

我游会稽岭，复登秦望山。天高海涛寂，日落空云閒。三山渺何许，鲍腥动函关。回车探禹穴，千古高巑岏。有客来昆崙，抱璞将何适。熠熠含辉光，椟韫夜生白。荆舒人莫知，举世珍燕石。所以鲁仲尼，待价靡欣戚。嘉橘生南服，累累黄金姿。碧叶霜不悴，贞心终自持。渭滨钓鱼叟，西伯梦见之。西伯今寂寞，野处徒伤悲。
濠梁行奉制赋送太师韩国公还乡
作者：汪睿
朝代：明
体裁：古风

龙飞濠梁起淮甸，肇基㭑陵酣百战。诛陈夷张安东南，北定中原疾如电。秉旄仗钺清朔方，拱手垂衣正南面。泰山若砺海涵天，黄河如带江澄练。声威远布来夷戎，海隅西极咸趋风。不用汉兵三十万，大宛马萃天闲中。圣皇明德被海宇，天产英杰开勋庸。中山开平奋武烈，内辅太师韩国公。太师始由刀笔举，群雄纷争识真主。麾之不去情愈亲，日献吁谟阐弘绪。不矜不伐仁者心，克勤克俭前哲矩。平生仇怨那报酬，诸将劳能谁毁誉。百司庶务无稽留，剸繁治剧何优游。圣皇推诚重委托，太师悉力宣王休。汉比萧曹岂异绩，唐槩房杜称嘉猷。光辅功成请身退，锡爵颁养先公侯。白发朝天喜强健，紫殿从容频锡宴。一朝乡里锦衣荣，千载勋名青史见。太师恭慎人罕侔，圣皇显佑谁能先。旧基甲第新淩云，内府金钱表新眷。明庭盛典重咏歌，谩从馆阁徵文献。
学绣塔
作者：汪砢玉
朝代：明
体裁：七言律诗

胭脂水色浸浮屠，为识夷光巳沼吴。不数回文挑锦字，偶成浣帛孕明珠。柳颦丝绝安柴辟，花费针神赐属镂。果证摩登伽位上，七重宝树镇嘉郛。
苏小墓
作者：汪砢玉
朝代：明
体裁：七言律诗

无限春风无限情，千年犹想碧油轻。歌残井畔桃花落，舞剩亭边柳叶生。漠漠香魂疑月影，茫茫玉质断云横。仙才山色何曾死，不独钱塘梦得成。
项氏所藏管仲姬竹卷友人得之已断后跋忽有得其题语者为中峰及松雪两翁手迹时反疑为赝作为赋一绝
作者：汪砢玉
朝代：明
体裁：七言绝句

露叶烟梢几幅摊，晴窗影落石泓残。堪嗟重合延平剑，却被人间两样看。
东城远眺
作者：汪礼约
朝代：明
体裁：五言律诗

高城临巨浸，东望一登楼。野树俱秋色，江云似水流。三山无日到，五岳几时游。便欲扬帆去，空波命小舟。
东塘
作者：汪礼约
朝代：明
体裁：七言绝句

芙蓉开遍野塘殷，掩映孤亭乱竹间。独往独来还自笑，不知何意老空山。
中林秋兴
作者：汪礼约
朝代：明
体裁：古风

秋华开满国，秋思日复剧。生平眷秋人，自呼芙蕖客。松下凉风生，竹外蕉烟白。荷锄斲朝菌，鼓刀脍霜�。独引篱下杯，醉卧溪上石。宁鴂声何悲，曜灵光已夕。以兹千载情，言追鹿门迹。
从苦竹岭山行绝顶望四明山四首·其一
作者：汪礼约
朝代：明
体裁：五言律诗

紫翠莽纵横，行人不记名。天遥平见日，雪尽乍闻莺。绝壁凭云度，长风吹雨晴。千秋岚气白，直拟海波生。
从苦竹岭山行绝顶望四明山四首·其三
作者：汪礼约
朝代：明
体裁：五言律诗

明山高郁律，一上一崔嵬。云捲千峰雪，风传万壑雷。扶桑天外见，初日夜中回。目断尘凡路，飘飘鸾鹤来。
从苦竹岭山行绝顶望四明山四首·其二
作者：汪礼约
朝代：明
体裁：五言律诗

天迥路孱颜，危峦绝可攀。阴风回大壑，紫气满千山。月彩标孤白，春声起暮关。幽奇探不尽，烟树水潺湲。
从苦竹岭山行绝顶望四明山四首·其四
作者：汪礼约
朝代：明
体裁：五言律诗

石栈渺烟霞，春临万谷花。人将身倒影，山亦汉通槎。翠湿惊岚落，风深畏日斜。扶摇今始信，莽莽竟天涯。
从苦竹岭山行绝顶望四明山四首江上读卢次楩赋叹其因才贾祸垂死无妄·其一
作者：汪礼约
朝代：明
体裁：五言律诗

怀璧狂夫罪，含沙楚客伤。犹传赋白日，只合死潇湘。星剑从谁觅，春江为尔长。乾坤虚莽荡，无计返山阳。
偶作
作者：汪礼约
朝代：明
体裁：五言律诗

嘿嘿竟何意，栖栖常避人。乾坤存一壑，风雨过三春。锦带惭居士，青山作外臣。衡门有尊酒，长日傍松筠。
入仗锡寺
作者：汪礼约
朝代：明
体裁：七言律诗

古寺高悬碧嶂馀，清溪直走梵王居。钟声晓落千林月，石色寒窥万古书。小阁峰阴晴雪拥，乱山天外白云疏。人传飞锡何年事，风送空花点客裾。
参差亭·其一
作者：汪礼约
朝代：明
体裁：五言绝句

水竹小华源，逍游白云府。不闻人语声，飞箨如寒雨。
参差亭·其二
作者：汪礼约
朝代：明
体裁：五言绝句

已失东山云，独有东山月。凉风何处来，吹作千峰雪。
发四明山中经雪窦寺登妙高台观瀑布杖策下溪口买舟顺流朗诵卢楠赋抵栎社宿句章先生明月榭旦发还南雷作
作者：汪礼约
朝代：明
体裁：古风

苍山何崔嵬，天籁风参差。扶摇八千丈，莽莽琼瑶披。下窥沧海小，远镜天台卑。仙人依龙虎，翩翩远追随。送我迟日晓，下趋剡溪道。回合西南山，春深尚衰草。百里阒无人，高步寻仙真。空谷不见鸟，独有烟霞亲。迢迢穷日昃，路转开石壁。寺古落松筠，僧来访形迹。醉披水田衣，笑著登山屐。乱谷浴秋声，落英封断石。水薄衣欲流，山空月初白。独鸟归林烟，丛桃眩行客。客行莫早回，青春时易颓。且浮琥珀碗，载上中天台。目迥万里尽，意豁千峰开。足底溪声激，泠泠清吹哀。石转惊飞流，槎来银汉秋。又疑广陵雪，喷薄钱塘丘。风中等列禦，濠上誇蒙周。俯仰意已适，兴剧归心逸。数里走石关，十步想兜率。逶迤尽坡陁，目势含沧波。浦近渔唱起，树密村烟和。似闻戴颗隐，彷佛子猷过。高踪邈千载，胜事苦蹉跎。夙昔永怀情，春风吹女萝。女萝风乍起，行舟信流水。空翠扑人肌，芙容开万蕊。矗矗波底寒，水曲山万盘。路转几回覆，出谷复入谷。石浅只容舠，倏忽及江皋。天欹晓镜落，野阔孤村高。为把珊瑚枝，欲钓任公鳌。兀立四明山，倒影随秋涛。一诵卢君诗，兴逐流云翱。片语惊世人，咄嗟扬马曹。论文夜分坐，寂莫丘园情。摧颓一尊酒，笑落千秋名。兴极一登台，风净高天碧。疏星向客流，霁月水中夕。经奇绝可怜，地远心悠然。家徒四壁立，何异扬雄玄。余也老侯巴，生事南山田。山花迟行客，五柳春风颠。手持绿玉杖，归弄潺湲泉。一当南雷君，谓我何方旋。探取虎盘囊，投赠逍遥篇。异时毕婚嫁，五岳终流年。
古枫行
作者：汪礼约
朝代：明
体裁：古风

清溪路绕南山坳，上有古枫千尺高。绝壁侵云入杳冥，盛夏六月长风䬞。种之何年不知数，铁干阴森老烟雾。山翁梵客坐不归，碧蕊香脂满山路。忆昔山头十万松，根株硉兀颜色同。官家艨艟斩伐尽，深山大泽千年空。即今朴簌杂茅苇，疁火爇之衰草风。呜呼眼前世事日堪惜，重思老干高冥濛。
同田叔子行过摩诃庵
作者：汪礼约
朝代：明
体裁：五言律诗

宝刹依林净，慈云覆路遥。客吟随马去，僧榻许人邀。鸟下翻阶叶，龙回动海潮。不须持半偈，尘虑已全消。
咏怀·其一
作者：汪礼约
朝代：明
体裁：古风

昔余好冲举，长生怀远游。远游与谁期，羡门复浮丘。挥手谢世人，一举凌九州。驱驰未终晏，白日忽西流。孤雁云中鸣，万里去悠悠。不惜瑶华改，但恐朱光秋。独往毕此志，咄咄复何求。
咏怀·其二
作者：汪礼约
朝代：明
体裁：古风

婆娑宛丘下，日夕怀佳人。佳人渺难期，路阻限河津。明星夜煌煌，夭桃日蓁蓁。末路有倾仄，繁词谁见陈。玄鹤东西飞，寄言谢所亲。人情弃衰暮，市道贵朝新。奈何金石交，一别如流尘。
园中杂诗
作者：汪礼约
朝代：明
体裁：五言律诗

峡隐风惊急，山高屋更重。奔云逐去鸟，飞电落长松。响裂溪东壁，人传海上龙。向来声稍定，一笑倚高舂。
坐潺湲洞
作者：汪礼约
朝代：明
体裁：古风

霏烟织翠沙雨风，珠玑迸作千年虹。鸟声不到春山空，倏忽七日开洪濛。苍水使者乘龙死，玉简金绳秘不启。为看今日逍遥事，水萧萧兮石齿齿。
夏日茅山晚眺
作者：汪礼约
朝代：明
体裁：五言律诗

东山数茅屋，一半是斜阳。门掩垣衣老，溪流石发香。归云阴磴湿，玄鸟暮天长。莫怪忘三伏，千峰夕气凉。
大阑山眺望怀刘伯常
作者：汪礼约
朝代：明
体裁：古风

冥鸿有奇羽，清庙无遗音。事往迹易閟，感来念已深。伊人秉高尚，脱屣谢朝簪。岩扉入幽亢，丹壑穷崎嵚。雾敛溟海白，岚藏山涧阴。徘徊一溪阻，莽互千里岑。白日任推薄，岁事空萧森。古木啸猿猱，野火生秋燐。四顾独寥廓，不辨陌与畛。延赏兴已极，凄其难处心。顾已惭独往，怅矣千载人。
奉送邑侯翁兆隆先生述职北上
作者：汪礼约
朝代：明
体裁：古风

来日恨苦短，去日恨苦长。昔别燕市中，今送西河梁。俯仰未须臾，超忽三秋霜。世途日多岐，謦欬安能常。骈筵非宿昔，正爵不尽觞。落日江湛湛，北风吹衣裳。笳吹发清声，旌旆远飞扬。负弩誓先驱，弱植非所将。安得黄鹤羽，天路同翱翔。
寄怀
作者：汪礼约
朝代：明
体裁：七言绝句

朝云不散暮云流，溪上茆堂水竹幽。忽见斜阳满高树，乱蝉风叶似深秋。
寄闻隐鳞
作者：汪礼约
朝代：明
体裁：五言律诗

岩壑年华早，田家岁事成。风前紫燕去，露下绿葵生。种漆因樊仲，为园本邵平。翻思婚嫁毕，五岳几时行。
度错愕岭
作者：汪礼约
朝代：明
体裁：古风

万峰青青春缥缈，危峦腾鶱两崖老。石上人凌树杪霞，六丁蹴死烟飞草。大谷沉沉入南极，蛛丝鸟路风吹直。杜鹃花老不归春，鬼母号天魍魉泣。怪蛟窥人作人立，迸水泠泠洗双屐。阴风剪雨云片磔，峡天漏日冰花白。巨石开关起仙宅，欲倾不倾走魂魄。征西将军眼花碧，蚕丛鱼凫空局蹐。
归望山茨有作
作者：汪礼约
朝代：明
体裁：五言律诗

秋阴自寥廓，况复远林归。一水孤舟入，高天乱叶飞。江云晴稍薄，山日晚犹晖。何事东溪上，行吟老竹扉。
徐凫岩观瀑布泉
作者：汪礼约
朝代：明
体裁：古风

倾崖东峡雷霆斗，悬水鱼龙起清昼。惊风乍捲飞雨来，青山石上无停埃。窈窕灵源深不测，一望明河万山白。轻如飞丝散如雾，寒沫濛濛湿江树。人烟住比武陵溪，片水桃花自来去。
斋夜
作者：汪礼约
朝代：明
体裁：五言律诗

南山有敝庐，蔓壑俯阶除。落叶喧筠径，明灯散竹书。野狐寒拜月，溪獭夜陈鱼。阒寂荒村事，幽奇念索居。
曲辕居为沈嘉则先生赋
作者：汪礼约
朝代：明
体裁：古风

泽国何苍苍，云水共参错。萦回绿雨涧，掩映芙蓉薄。蓬峤故相闻，沧洲宛栖泊。彼美林中人，依隐得所托。开轩溯广川，考室遵平陆。空庭列高林，閒窗罗远壑。无惭南郭隐，庶展郊居乐。缅彼风尘游，怃然愧龙蠖。
杂诗二首·其一
作者：汪礼约
朝代：明
体裁：古风

西山何郁郁，迢递临重冥。高松不知年，下有千岁苓。瑶草正纷披，华采如繁星。就中白日秘，安知寒暑更。何者三老翁，游戏来层城。绰约皆异姿，矫若烟鸿惊。琳馆抚方诸，蹑蹑恣天行。苍龙翼兰枢，白鹄游珠庭。青童启双扉，晔晔飞电生。中有龙峤经，芝简秘丹楹。长跪问要言，含意了不经。竦身向青霄，一举凌大清。踊跃往从之，云雾忽杳冥。寤来翳山茨，庶几通精灵。静处以须之，叹息空屏营。
杂诗二首·其二
作者：汪礼约
朝代：明
体裁：古风

一朝复一暮，玄冬复阳春。残魄不再满，阳鸟忽已盈。悠悠天壤间，谁为不死人。盛年不须臾，忽若风吹尘。良时不为欢，迟暮叹何因。徘徊故闾里，念我平生邻。斗酒相娱乐，欢喜日以新。华镫永今夕，上堂展殷勤。何必倾庶羞，鸡黍为下陈。永焉保霣暮，持此俟来晨。
松下
作者：汪礼约
朝代：明
体裁：五言律诗

宿昔探幽事，夷犹过草塘。薜衣秋去纫，华佩雨来香。石菌从儿供，溪莼问客将。閒云与沙鸟，一酌忘斜阳。
江上读卢次楩赋叹其因才贾祸垂死无妄·其三
作者：汪礼约
朝代：明
体裁：五言律诗

一些岂招魂，无章痛木门。流离辽海恨，萧瑟夜郎冤。绝代空名起，千秋副本存。悲风吹落日，无地荐芳荪。
江上读卢次楩赋叹其因才贾祸垂死无妄·其二
作者：汪礼约
朝代：明
体裁：五言律诗

死去不堪呼，乾坤失尔徒。秦城元自陨，梁狱竟谁辜。才少三千世，文无十五都。适来馀落魄，憔悴酒家胡。
清凉寺
作者：汪礼约
朝代：明
体裁：五言律诗

鸟道盘千折，松门到一区。昙云几朝夕，丰碣竟模糊。残烧依霜叶，空厨失午餔。天寒僧腊浅，深殿试苍鼯。
游三峡
作者：汪礼约
朝代：明
体裁：五言律诗

三峡名何胜，人疑到蜀中。千峰悬鸟道，万谷走松风。响溅青天雨，寒飞紫涧虹。都忘归路晚，霁色满遥空。
独立
作者：汪礼约
朝代：明
体裁：五言律诗

渐少区中累，蹉跎岁暮天。烟霞常引疾，犬马欲忘年。山课松楸税，园收芋栗钱。寥寥一生事，独立意翛然。
独酌歌
作者：汪礼约
朝代：明
体裁：古风

虽有西山乐，不能还少年。虽有平原饮，不如独酌便。东皋多收十斛秫，西谷粗营一亩廛。床头压酒声涓涓，一酌一歌私自怜。清风白云长作客，南山北山华满筵。无须丝与竹，陶写自泠然。
登石窗远眺
作者：汪礼约
朝代：明
体裁：古风

探石访仙都，凌旦趋石壁。崩崖互重阻，高标起灵宅。蔼蔼云雾扃，奕奕琼瑶坼。乘山罕禹功，逸驷无满蹠。宝笈秘神工，苍茫落南极。邈矣带地川，高哉负天石。月竟三岛宽，日晃五湖偪。酣霞带涧红，出云绕空白。依依寡人徒，恍恍慄心魄。栖岩企昔贤，入谷想今客。异物状珍怪，灵踪隐仙籍。问道无贞心，百年鲜良觌。何当解世羁，蹑屩从所适。
秋日晓坐书怀
作者：汪礼约
朝代：明
体裁：五言律诗

洞壑晓空濛，清溪一望中。桃源行处远，桂树几家同。酒熟三秋露，粳香五里风。吾衰任潦倒，倚杖忆年丰。
蓬门
作者：汪礼约
朝代：明
体裁：五言律诗

蓬门临积水，小竹趁长堤。经月无人事，将书听鸟啼。空林荒野北，残雪乱峰西。向晚华原路，寒烟古术齐。
读史二首·其一
作者：汪礼约
朝代：明
体裁：古风

白日不恒处，寒暑无停轮。百年本斯须，忽忽如流尘。鬒发异谁昔，衰颜无再春。咄嗟山木寿，鞅掌麋鹿群。段干光魏国，言笑偃荆榛。原宪安绳枢，歌声闻四邻。万钟岂不贵，守道固所珍。神龙藏深渊，尺蠖有时信。生平困荒芜，流藻垂千春。
读史二首·其二
作者：汪礼约
朝代：明
体裁：古风

荆卿挟匕首，身死膏秦庭。子房奋狙击，千载扬高名。功成绩乃著，身败名俱倾。伉侠岂殊调，惜哉谁谅情。易水风萧萧，至今流不平。
过板障岭
作者：汪礼约
朝代：明
体裁：古风

余本山中人，与世亦殊调。迹希河上隐，事仿任公钓。每托云水欢，颇惬赏心要。开春气已和，杖策凌危峤。威夷一溪驶，崩奔两崖峭。竹柏媚幽户，春泉洒丹灶。畟畟晓风起，寂寂千花照。山惊翠涛涌，云残海波跃。攀萝嵌绝壁，据石发孤啸。高天若可扪，洞壑杳难眺。耽游爽经奇，搴裳竟烟奥。从此驾轻鸿，永谢世人诮。
送吴用卿归新安
作者：汪礼约
朝代：明
体裁：七言律诗

葵叶榴花满座看，芳尊绿蚁任交欢。莫言归兴依兰桨，且引薰风醉箨冠。城外青山疑故国，江南秋水忆新安。那堪惜别金台下，愁听离鸿不忍弹。
采药行赠族子铭孺
作者：汪礼约
朝代：明
体裁：古风

朝出斸苓暮采薇，白日忽落苍烟飞。荷锸归来倚深竹，落花清露香人衣。我家阿咸颇解事，提笼远自江城至。肘后三千禁架方，囊中数卷轩辕记。眼前孺子总纷纷，少年提领争如君。何当共尔寻仙去，采药天台卧白云。
风蘤亭薄暮
作者：汪礼约
朝代：明
体裁：七言律诗

山园流水故泠泠，尽日无人到野亭。醉看沧浪蘋叶紫，旧题风雨竹花青。携来北海仙人杖，老去东方处士星。三径兰皋堪卒岁，喜看松月夜冥冥。
丹霞洞
作者：汪纶
朝代：明
体裁：七言律诗

溪上栽桃满洞花，洞门石壁掩丹霞。茫茫流水空仙逝，寂寂青山自岁华。古木垂萝还拂地，野猿生子亦成家。乾坤巳入升平久，莫为秦人理钓槎。
石峒禅林
作者：汪英
朝代：明

扫破烟霞一径通，穹岩十丈玉玲珑。苔痕露积磨崖篆，松影风腾舞涧龙。梵宇客来黄鹤伴，柴门僧出白云封。山花落尽菩提雨，几杵鲸号送晚风。
阳春杂咏七星丹灶
作者：汪英
朝代：明

山倚青霄北斗齐，晨光先映万山低。片霞残雪馀炉冷，朱橘绯桃荫草凄。华岳逍遥云淡补，天台仿佛鸟轻啼。何时得访寻真路，踏破云烟兴不迷。
凤凰山
作者：汪藻
朝代：明
体裁：七言绝句

凤凰山上凤曾飞，百鸟群中识者稀。一自岐州鸣未已，周家文运与天齐。
独饮效陶
作者：汪衢
朝代：明

开轩对嘉树，散发坐清阴。邻家送美酒，一笑还自斟。聊兹舒性情，岂复较浅深。凉风树上至，为吾弦素琴。
谢人惠壬辰历
作者：汪衢
朝代：明

唐虞今圣人，巢许余前身。梅花枝上历，自识山中春。
过太湖
作者：汪衢
朝代：明

玻璃万顷水云铺，大半人家住近湖。捕得细鳞才出网，儿童穿柳赌呼卢。
登黄鹤楼
作者：汪赐
朝代：明
体裁：七言律诗

楼台天下此称雄，高枕江流百折中。极目长安烟树渺，回头天汉斗牛通。白云不返千年鹤，铁笛时传五夜风。抚景暂纾公暇乐，不妨踏遍夕阳红。
丹阳道中别芳生
作者：汪逸
朝代：明
体裁：七言绝句

风过重阳易作寒，去来俱泊此河干。无端别路舟车异，一日枫林不共看。
蘧公池上
作者：汪逸
朝代：明
体裁：六言诗

园经一雨再雨，水接西村北村。牧子驱牛避道，僧雏让鹤应门。
七夕送友应试
作者：汪道会
朝代：明
体裁：五言律诗

星河纤月夕，风露识秋期。濯锦天边女，流黄忆汉姬。马骄千里道，人赋七襄诗。好自持颜色，蛾眉正好时。
中秋吴门即事
作者：汪道会
朝代：明
体裁：七言律诗

八月吴台暑气微，素魄濯露扬清辉。菱舟出浦欸乃唱，莲塘夹岸熠耀飞。浣纱女儿双白足，织锦小妇流黄机。青丝画舫冶游子，挟瑟鸣琴午夜归。
古意
作者：汪道会
朝代：明
体裁：七言律诗

懒将明镜理飞蓬，但惜流光枕簟空。芳树几回沧海燕，清砧又度玉关鸿。冰弦怨语离心外，蜡炬销残别泪中。妾恨不如江土草，年年吹绿得春风。
同焦澹园太史北园看梅分韵
作者：汪道会
朝代：明
体裁：五言排律

东风吹苑树，先到北城梅。积素全凝雪，繁英半拂苔。佳辰追上客，幽兴引深杯。地接秪园近，尊移竹屿开。一枝横老干，片玉覆香台。花似诸天散，人疑向月来。坐怜山色暮，寒怨笛声催。归路埃尘满，清芬首重回。
吴都
作者：汪道会
朝代：明
体裁：七言律诗

掉臂江东奋一呼，石城南面据吴都。三分裂土称王业，五叶垂旒巩帝图。辍哭定谋收子布，运筹晚计失周瑜。钟山千古龙蟠宅，谁信金陵王气无。
和茅孝若试�茶歌兼订分茶之约
作者：汪道会
朝代：明
体裁：古风

昔闻神农辨茶味，功调五脏能益思。北人重酪不重茶，遂令齿颊饶膻气。江东顾渚夙擅名，会稽灵荈称日铸。松萝晚岁出吾乡，几与虎丘争市利。评者往往最吴兴，清虚淡穆有幽致。去年春尽客西泠，茅君遗我�一器。更寄新篇赋�歌，蝇头小书三百字。为言明月峡中生，洞山庙后皆其次。终朝采撷不盈筐，阿颜手泽柔荑焙。急然石鼎㪺惠泉，汤响如聆松上吹。须臾缥碧泛瓷瓯，茀然鼻观微芳注。金茎晨露差可方，玉泉寒冰讵能配。顿浣枯肠净扫愁，乍消尘虑醒忘睡。因知品外贵希夷，芳馨秾郁均非至。陆羽细碎抟紫芽，烹点虽佳失真意。常笑今人不如古，此事今人信超诣。冯公已死周郎在，当日风流犹未坠。君之良友吴与臧，可能不为兹山志。嗟予耳目日渐衰，老失聪明惭智慧。君能岁赠叶千片，我报隃糜当十剂。凉飔杖策寻黄山，倘过陆家茶酒会。
小园玉兰作花积雨未谢喜而赋此
作者：汪道会
朝代：明
体裁：五言律诗

小院孤芳早，清芬玉叶寒。皎如临玉树，香似袭皋兰。雨濯枝逾艳，风吹雪未残。捲帘看不足，秀色可忘餐。
晦日简义公
作者：汪道会
朝代：明
体裁：五言律诗

春光一月驶，幽兴不如君。拄杖寻芳草，临流咏碧云。梅风千片落，杏雨几枝分。却忆长干夕，疏钟坐夜分。
梦入青溪深柳中口吟驿楼人断画桥西之句觉而续之
作者：汪道会
朝代：明
体裁：七言绝句

草茸麦秀柳花齐，梦逐春风到曲溪。记得清吟何处所，驿楼人断画桥西。
江上怀义公
作者：汪道会
朝代：明
体裁：五言律诗

支公飞锡去，尚爱沃州山。茅屋云中住，松门定里关。磬吟风叶下，谷啸野猿閒。何日携瓢笠，从君烟水间。
烟条馆闻歌五首·其一
作者：汪道会
朝代：明
体裁：七言绝句

新词不是古梁州，别有江南白纻秋。每到关情声更咽，圆匀一串出珠喉。
烟条馆闻歌五首·其三
作者：汪道会
朝代：明
体裁：七言绝句

秦淮曲里闻应少，吴苑台边听却稀。魏甫死来黄二老，清音一派在兰闺。
烟条馆闻歌五首·其二
作者：汪道会
朝代：明
体裁：七言绝句

深院回廊小阁西，阁中齐唱白铜鞮。不知和曲声嘹喨，但讶华林莺乱啼。
烟条馆闻歌五首·其五
作者：汪道会
朝代：明
体裁：七言绝句

小窗曲罢日初曛，声入江天散彩云。懊恨此生容易老，相过更得几回听。
烟条馆闻歌五首·其四
作者：汪道会
朝代：明
体裁：七言绝句

莫话南朝事惘然，当时音调少人传。曲中不用郎回顾，误处偏令听者怜。
焦山歌送郭次甫还山
作者：汪道会
朝代：明
体裁：古风

我昔游焦山，期君弄海月。海底浸骊珠，寒光沁人骨。使我心神清，徘徊达明发。明发登君江上楼，思君不见令人愁。烟云黯淡入虚牖，梧竹清阴映远洲。西风吹我还江涘，一夜萧萧二千里。逢君瓢笠斗之东，笑指梅花隔丰水。隔丰水，山之阿，几度相看蜡屐过。扫雪试眠松下石，寻春尚忆竹西歌。朅来幽意忽不惬，搔首青山恋薜萝。问君何所之，扁舟返瓜步。朝发秣陵关，夕指润州路。解道山人不出山，于今只爱焦山住。焦山洞前扬子津，晴光春转绿蘋新。凭君采荐焦君酒，为说风尘总误人。
病起美人和俞羡长
作者：汪道会
朝代：明
体裁：五言律诗

拂匣开尘镜，经时粉钿捐。所伤初貌改，讵信捧心妍。唤酒声犹怯，看花影自怜。援琴纤指涩，无力倩安弦。
秋夜
作者：汪道会
朝代：明
体裁：古风

唧唧候虫响，幽人耿不眠。纤纤寒兔影，虚牖鉴逾鲜。梦为逢秋作，钟因达曙传。羁心与病骨，展转共凄然。
秋夜感怀
作者：汪道会
朝代：明
体裁：五言律诗

凉风吹袅袅，遥夜阖闾城。秋至明蟾影，寒生切雁声。泪痕馀枕席，病骨怯支撑。霜鬓朝来染，应知更几茎。
秋雨叹
作者：汪道会
朝代：明
体裁：古风

湖边乌白树，夜夜啼寒鸦。久客叹无衣，秋梦频到家。西风萧萧吹雨急，枕上离人惊反侧。休言边塞十年游，一水思归犹未得。
秋雨吟简四十二弟
作者：汪道会
朝代：明
体裁：古风

秋雨天气清，秋斋净于水。雨色润书帷，斋中秀兰茝。黄柑紫桂时送香，秋风淅淅生微凉。击节高歌发清响，残蕉滴沥鸣秋窗。谢庭有诗吟不就，安得熟睡眠西堂。
简冯太史雨中游黄山
作者：汪道会
朝代：明
体裁：七言律诗

扁舟西上子陵滩，来访轩辕炼药坛。云近鼎湖常作雨，衣侵瀑水欲生寒。襄城漫道寻真易，华顶应知揽秀难。明到天都回首望，钱塘一点镜中看。
赋得红兰并头
作者：汪道会
朝代：明
体裁：七言律诗

胭脂漫说涴倾城，信有红颜九畹生。并倚风前初日丽，相携泽畔晚霞明。罗裙染就湘娥泪，蔓草啼残杜宇声。幽抱不堪渔父问，江潭元避武陵名。
过王百谷
作者：汪道会
朝代：明
体裁：七言律诗

秣陵三月柳含烟，犹忆城南送酒钱。双桨暮潮桃叶渡，一尊寒食杏花天。江门隔岁书相问，吴苑今宵月再圆。执手莫须论往事，伤心近废鹡鸰篇。
送魏颖超赴陕州郡丞
作者：汪道会
朝代：明
体裁：五言排律

旧日秣陵尉，乘轺更洛中。官贫八口累，道剧两河通。佐郡遥分陕，雄关近接潼。风谣秦地杂，人物颍川同。别路萦新柳，离筵惜转蓬。到时春气淑，嵩少雪初融。
重至上陵看花作
作者：汪道会
朝代：明
体裁：七言律诗

春山拄杖独经过，一路缘原访薜萝。幽处白云能抱石，兴中黄鸟自成歌。桃花流水生涯足，篱落衡门古意多。卜筑廿年犹未果，秖今回首愧岩阿。
雨后桃花
作者：汪道会
朝代：明
体裁：七言绝句

再访仙源桃李空，雨馀犹有两三丛。东风似解游人意，吹落残花入酒中。
雪中季豹携酒过饮
作者：汪道会
朝代：明
体裁：七言绝句

北风飕飕雪片起，顷刻瀰漫数千里。有酒不醉空自愁，君看清夜寒如此。
题画猫
作者：汪道会
朝代：明
体裁：五言绝句

屋底近碻磝，纷纷走鼯鼠。怪无捕攫功，终日眠花屿。
九日登城北山亭作
作者：汪道昆
朝代：明
体裁：七言律诗

望望关河塞雁回，萧萧风雨草亭开。阶前双树招提出，坐上千山睥睨来。镇静久虚安石望，登临谁是仲宣才。悬知京观封鱼海，不数徐方戏马台。
二弟园中合欢杏子
作者：汪道昆
朝代：明
体裁：五言绝句

累累酣独树，两两结同心。好去投青帝，春来荐上林。
伏日登金山
作者：汪道昆
朝代：明
体裁：七言律诗

文园消渴逃三伏，法界登临览四禅。望望扶桑东尽海，阴阴祇树上参天。江淮风壤黄尘里，京洛云山赤日边。回首孤峰扣龙象，袒衣合掌礼金仙。
刘少仙招看红梅
作者：汪道昆
朝代：明
体裁：五言律诗

袨服出风尘，幽人傍水滨。不禁庾岭雪，旋入武陵春。带雨啼红颊，迎风启绛唇。长镵如有约，谷口到刘晨。
夏口别吴虎臣
作者：汪道昆
朝代：明
体裁：七言律诗

布衣十日故人情，长铗翩翩送客行。但使阳春高楚调，不防江夏忌时名。到来云梦三秋色，何处天风一雁声。他日来歌湘水曲，慇勤佩结赠卿卿。
望九华
作者：汪道昆
朝代：明
体裁：七言律诗

九华秋色媚江滨，片片芙蓉照水新。望里蔚蓝疑见佛，行边空翠欲沾人。汗衣赤日耽长路，立马青山负近邻。百里未能穷窈窕，千年谁与斗嶙峋。
桃源老桂始花小集花下
作者：汪道昆
朝代：明
体裁：五言律诗

卑栖依宿莽，幽事在吾庐。丛桂青林外，庭柯白露初。繁阴团几席，芗泽沁琴书。金粟前身事，淮南总不如。
次漳州邀大将军夜集开元寺二首·其一
作者：汪道昆
朝代：明
体裁：七言律诗

严城吹角入边声，古寺邀宾坐月明。海藏三秋开法界，关山五夜照行营。散花座上天香满，说剑樽前斗气横。但得玉门归有日，便依金埒学无生。
次漳州邀大将军夜集开元寺二首·其二
作者：汪道昆
朝代：明
体裁：七言律诗

初地招寻旧酒徒，当筵叱咤尽枭卢。鲸鲵出没潮声接，龙象经行海色扶。静夜清笳吹塞草，高天白露下庭梧。肯容兜率旄头见，愿乞将军金仆姑。
漳州院中桂花
作者：汪道昆
朝代：明
体裁：五言律诗

炎海愆花信，高秋著桂丛。众芳萧瑟后，独秀草亭中。泫露金茎似，飞霜玉树同。明朝复长路，开落任天风。
石林
作者：汪道昆
朝代：明
体裁：五言绝句

落日石林西，林中拥烟雾。樵歌何处郎，犹记来时路。
筚门
作者：汪道昆
朝代：明
体裁：五言绝句

编竹启双扉，披襟乘百步。中林任逍遥，其上细烟雾。
蓟门
作者：汪道昆
朝代：明

汉使褰帷按塞过，渔阳老将近如何？千山斥堠材官急，万里亭鄣猛士多。大漠风鸣苍兕甲，层冰夜渡白狼河。江东子弟先锋在，乘月仍闻《子夜歌》。
诸将
作者：汪道昆
朝代：明

笥中时忆赐衣存，阃外犹传汉使尊。诸将九边承庙略，单于三世拜朝恩。清宵剑气回南斗，明月笳声静北门。任道蹛林千帐在，请看禁御五云屯。
送张虞部谪常州别驾还婺觐省
作者：汪道昆
朝代：明

谪去应吾道，流言亦世情。圣朝仍得罪，郎署早知名。落日梁溪棹，平芜瀫水城。秋风回首地，泪洒逐臣缨。
院中九月桃花
作者：汪道昆
朝代：明
体裁：五言律诗

孤亭依桂树，九月见桃花。白眼繁春事，红颜逼岁华。香凝蝉外露，色借雾边霞。避世甘浮海，寻源好问家。
七夕怀旧作
作者：汪道贯
朝代：明
体裁：五言律诗

忆昔重光岁，兹辰乞巧时。明河天外落，乌鹊望中疑。已作千秋别，空馀此日思。寂寥虚夜月，原草正离离。
三月三十日
作者：汪道贯
朝代：明
体裁：五言律诗

已识青阳减，其如白发何。风光愁里失，春事雨中过。药裹妨鲑菜，交游问雀罗。千林烟火少，租吏正催科。
乡榜被放作
作者：汪道贯
朝代：明
体裁：五言律诗

得路难如此，飘零似去年。晓风池上月，秋水镜中天。咄咄悲生事，劳劳问酒钱。啼猿与征雁，总使泪潸然。
十一月十五日吴园见梅花有感
作者：汪道贯
朝代：明
体裁：七言律诗

独树梅花倍可怜，为伤迟暮得愁先。物华莫负登临兴，时序频催犬马年。眼底云光偷碧海，歌中雪色照瑶篇。因君转忆扬州事，官阁于今月正圆。
华严会送三上人还金陵
作者：汪道贯
朝代：明
体裁：五言律诗

投老依贫里，因君启法筵。青春贪佛日，白业證人天。飞锡去何处，三山落照前。禅心何所似，江上月涓涓。
古意
作者：汪道贯
朝代：明
体裁：五言绝句

侬心似青镜，郎心似皎月。青镜无回光，皎月有圆缺。
吴娘曲
作者：汪道贯
朝代：明
体裁：五言绝句

侬学歌舞时，十千酬一噱。秋来舞袖长，殷勤为谁著。
嘲康侯不游黄山
作者：汪道贯
朝代：明
体裁：七言绝句

浪说荷衣谒帝来，霞城尽在白云隈。峰头猿鹤劳相待，笑杀王猷兴尽回。
夏日偕允兆德砺侄象先延清避暑兴教寺分得持字
作者：汪道贯
朝代：明
体裁：五言律诗

萧寺洽心期，幽偏乐事宜。清斋分法喜，净水泻军持。树古绿阴覆，庭虚白昼迟。晚凉仍自恣，馀兴寄枯棋。
夏日山村即事三首·其一
作者：汪道贯
朝代：明
体裁：五言律诗

墟里少尘事，幽居寡自营。鸣鸠催急雨，飞鹭剧新晴。西竺蔚蓝出，东菑浅绿平。莞然初睡足，三径草从生。
夏日山村即事三首·其三
作者：汪道贯
朝代：明
体裁：五言律诗

鸣雨湍流急，前溪波浪翻。渔人收白小，田父理青尊。独坐占云气，相携记水痕。晚来看返照，霁色满西原。
夏日山村即事三首·其二
作者：汪道贯
朝代：明
体裁：五言律诗

竹柏纷相映，重阴送午凉。挟书忘盥栉，谢客懒衣裳。就荫频移坐，临风趣馈浆。不须河朔侣，已近白云乡。
夏日山村杂怀
作者：汪道贯
朝代：明
体裁：七言律诗

翛然草阁俯西原，永日村村农事喧。黄犊耦耕春草合，白鸥双起夏云繁。踏歌田父行收穗，抱瓮山童自灌园。见说夜来新雨足，畦蔬小摘傍开尊。
家兄行边铙歌
作者：汪道贯
朝代：明
体裁：七言绝句

阴山南接白狼河，秋尽黄云代北多。行边士赠绕朝策，去后人传出塞歌。
屿柳
作者：汪道贯
朝代：明
体裁：七言绝句

近水相将发故枝，隔年犹自飏垂丝。江南消息君知否，正是鹅黄未著时。
戏效西昆体赋得徐娘
作者：汪道贯
朝代：明
体裁：七言律诗

绣户春寒昼未温，离亭杨柳拂青尊。乱山不隔天涯梦，逝水空销艳客魂。细细游丝牵别恨，萋萋芳草怨王孙。徐娘最是情无限，寄得鲛绡半泪痕。
无题
作者：汪道贯
朝代：明
体裁：七言律诗

霞衣月貌翠云翘，十五盈盈别样娇。不惜明珰装堕马，谁同弄玉学吹箫。人间信有鸳鸯冢，天上宁无乌鹊桥。最是荷花心独苦，田田荷叶不通潮。
烟梅
作者：汪道贯
朝代：明
体裁：五言绝句

青霭春笼树，花枝巧耐寒。神人在姑射，只隔绛纱看。
石岭梨花
作者：汪道贯
朝代：明
体裁：七言绝句

缟衣素佩俨分行，朝露盈盈竞洗装。赋客高堂争得似，游仙宛在白云乡。
秋雨
作者：汪道贯
朝代：明
体裁：五言律诗

秋雨萧萧至，秋蓬故故飞。薄寒捐箧扇，永夜怯絺衣。捣练凉风起，褰帷木叶稀。泬㵳何所似，摇落送将归。
肇林访参公不遇
作者：汪道贯
朝代：明
体裁：七言绝句

一钵阶前制毒龙，空堂尽日白云封。野鹤不知飞锡处，乱山残雪落寒松。
赠邓孝孺
作者：汪道贯
朝代：明
体裁：五言律诗

闻汝幽栖处，澄湖一片明。青衿生事拙，白发著书成。泽国堪高卧，山田足耦耕。华阳仙路近，千古傍茅盈。
雪夜独坐忆家兄伯玉弟仲嘉侄肇元
作者：汪道贯
朝代：明
体裁：五言律诗

飞雪江村暮，居人伏枕偏。衾裯寒自拥，灯火静为缘。林暗光犹照，窗虚曙得先。乌衣近仍隔，郢曲更谁怜。
题扇
作者：汪道贯
朝代：明
体裁：五言绝句

落日照前溪，倒影映红树。幽人不出山，白云自来去。
寄伍云
作者：汪钺
朝代：明

龙荒驱虏逐轻车，麟阁论功鬓已华。月照夜愁飞汉苑，风吹寒梦落胡笳。年光祇见天连水，春色空余雪作花。独向穷边留滞久，青门闲杀故侯瓜。
待柴荆
作者：汪钺
朝代：明

朝寻白云去，暮将白云归。寥寥穷巷中，悬灯未掩扉。
送关静山之赞皇
作者：汪镗
朝代：明
体裁：五言律诗

匹马西征路，秋风木叶催。雁从云外落，人自日边回。览胜时行县，乘閒数举杯。不嫌疆邑少，珍重济川才。
送詹生还歙
作者：汪镗
朝代：明
体裁：古风

主人寄迹云门山，藤萝石磴任跻攀。闭户著书人不识，狂歌对酒心常閒。迩来为客长安道，落叶空庭秋不扫。一夕思归寻旧盟，故园景物依然好。殷勤为我理芸编，他日看君步芳草。
送郭仲亭还睢
作者：汪镗
朝代：明
体裁：古风

秋风忽萧瑟，露寒木叶苍。客子滞京邑，倦游思故乡。揽辔循脩途，日夕以徬徨。川原信缭绕，欲渡河无梁。回首望蓟丘，君恩讵可忘。荏苒风尘暮，驱驰道路长。归来视闾里，田园日就荒。耆旧存者谁，相与叙温凉。人心不可测，世事总茫茫。愿以盈尊酒，时时沃寸肠。
送黄子野之南都
作者：汪镗
朝代：明
体裁：七言绝句

金陵自昔称佳丽，水绿蘋香别有情。云起江城堪眺望，官閒诗社易知名。
题江南图
作者：汪镗
朝代：明
体裁：七言绝句

渺渺乡关隔何处，柳堤风起花如絮。孤帆摇曳人未归，独立斜阳无一语。
题画
作者：汪镗
朝代：明
体裁：古风

丛桂植深林，芳兰弥空谷。时有幽栖人，独坐山之曲。庞公隐鹿门，子云在西蜀。峦光如结黛，水流如喷玉。野田半荒芜，草木多芬郁。对境却忘言，洗心远尘俗。愿解朝市喧，从吾意所欲。
宿崆峒
作者：汪集
朝代：明
体裁：七言律诗

揽辔登临兴不穷，还看奇胜在崆峒。五台元室无人到，万叠碧崖有路通。绕洞云霞时隐见，飞岩日月自西东。广成仙子那须问，俯仰乾坤此道中。
海门道中
作者：沃商舟
朝代：明
体裁：五言律诗

四山还远抱，一涧绕斜流。雁阵沙头没，岚光树里浮。青枫堪倚棹，白草半眠牛。落日催行色，悲笳起暮愁。
征东行
作者：沃饶
朝代：明
体裁：古风

祁连山前箭如雨，健儿夜渡桑乾水。天子临轩命出师，几人报国能轻死。军中不闻丧胆谣，健鹘垂翅鹀雏高。衣戎卖饼当一队，铜面将军閒宝刀。
三月三日滁州
作者：沈一中
朝代：明
体裁：七言律诗

古堂七日容高卧，上巳春阴眼乍开。纳纳乾坤谁主客，冥冥风雨自楼台。飐墙银杏可三丈，窥户黄鹂能百回。韦涧欧亭俱不恶，登临空羡掌中杯。
再登天门洞不果
作者：沈一中
朝代：明
体裁：古风

昨日黑探天门洞，两人缓步三人扶。石龛半嵌春屋古，青壁倒浸江天孤。焚香跏趺一僧瞑，引路出没双童呼。三年不见徒缥缈，独望颇欲吞江湖。归梦乍醒辄欲往，两脚已倦气力无。呜呼上山已叹气力无，何以跃马游京都。
同谢丈夜寻天门洞·其一
作者：沈一中
朝代：明
体裁：五言律诗

三载曾游洞，孤筇此共寻。哀湍犹谷口，新月况波心。犬吠疑深寺，人扶见远岑。维舟不自意，草草得登临。
同谢丈夜寻天门洞·其二
作者：沈一中
朝代：明
体裁：五言律诗

渺渺回林壑，迢迢上石梯。屡逢春树歇，渐与暮天齐。云护松杉古，烟沈虎豹迷。中峰结茅屋，记得有人栖。
旅馆
作者：沈一中
朝代：明
体裁：五言律诗

旅馆江湖晚，孤臣疾病真。泄云沾夕幔，归梦压重茵。不寐怀千载，无端滞一身。泪流占髀肉，吾愧据鞍人。
明月篇
作者：沈一中
朝代：明
体裁：古风

空庭流素影，忽见秋满地。举头羞明月，低头暗流泪。仕宦牵微禄，行商徇高赀。不商又不仕，长日留天涯。天涯在何方，水上到维扬。维杨客几许，七日到钱唐。长日不宜閒，清宵且勿眠。眠时离梦到，閒处别愁牵。
春分日
作者：沈一中
朝代：明
体裁：五言律诗

日展春寒薄，风恬霁景流。四阳初大壮，百刻正鸿沟。食案前雏鹊，渔矶下野鸥。读书有馀暇，时对撒秧舟。
晴
作者：沈一中
朝代：明
体裁：七言律诗

舟中时雨复时晴，云豁江空事事清。晃日山川多气色，入春天地得开明。辉辉吐蕊花相学，冉冉摩霄雁不惊。南马北驱知渐得，一尊聊与客同倾。
杂兴
作者：沈一中
朝代：明
体裁：古风

选木积幽翠，田田被清池。柯问遗扶疏，日月潜投辉。游鳞竞瀺灂，浮藻何纷离。散步樾下阴，兀坐池上矶。日暮霞彩发，水际云光披。熠熠林间萤，缀目如珠玑。朝夕饶应接，俯仰无危机。对客烹莼羹，呼童理药畦。兹境洵可怀，容与无穷期。
梅湖山房夜宿
作者：沈一中
朝代：明
体裁：五言律诗

霜露惊时变，庭除隐月光。茫茫烟树阔，霭霭岫云凉。虎啸山疑裂，鸡鸣夜转长。有怀愁不寐，明发举秋尝。
泛舟芙蓉苑
作者：沈一中
朝代：明
体裁：五言律诗

桃李三春夜，芙蓉百尺台。青山载酒去，明月刺船回。细荇鱼群入，青丛鹿自来。旧时题石处，馀兴尚悠哉。
滁州道中雨
作者：沈一中
朝代：明
体裁：七言律诗

滁州城郭接天还，高下肩舆春雨间。古坂长桥泥滑滑，苍林幽谷水潺潺。溪要半渡迟回马，树顶时摩出没山。行路苦难真自哂，题诗聊复破愁颜。
秋宫怨
作者：沈一中
朝代：明
体裁：七言绝句

桂殿重重锁碧云，离宫歌鼓夜深闻。久拚衰鬓从秋草，只梦家山不梦君。
莼湖
作者：沈一中
朝代：明
体裁：五言律诗

烟水最幽绝，遥空晚气凉。潜虬弄波阔，去鸟曳云长。艇进参差浦，花生远近香。萧疏丘壑意，独立万山苍。
边城
作者：沈一中
朝代：明
体裁：五言律诗

丽谯初报夜，刁斗正鸣秋。徙节阴风急，开弓冻月愁。羝来青海角，马饮黑山头。剑尾流光动，妖星炤戍楼。
送别
作者：沈一中
朝代：明
体裁：五言律诗

酒逢春暮别，驱马不胜情。喙自长三尺，须今白几茎。青山犹故色，江燕已新声。豫恐悲殊调，终当见独行。
马当
作者：沈一中
朝代：明
体裁：五言律诗

蚤发鲟鱼觜，西风过马当。日连波皛皛，天入树荒荒。远岫能相迟，归鸿不记行。禹功疏瀹苦，今古戒垂堂。
高唐城外
作者：沈一中
朝代：明
体裁：五言律诗

径小添沙面，渠奔踞石梁。好山青不尽，疏柳绿无行。鸟过春声换，村留雨气凉。儿童炊旅饭，城郭认高堂。
七夕送王使君
作者：沈一贯
朝代：明
体裁：七言律诗

中庭坐见七襄移，灵匹今宵感会离。天上定言秋是夜，人间自以岁为期。东南迁次空回首，西北流澌忽又驰。使者不劳将石去，年来杼轴更何其。
与邬汝翼劝酒歌
作者：沈一贯
朝代：明
体裁：古风

青袍白马登君堂，盈盈美目谁家郎。灯火如山夜色好，试歌一曲柔人肠。古人不饮今人酒，酒到君前莫挥手。朝来停车问姓名，巳知君是人中英。英雄不死即不穷，生当谒帝明光宫，不然羽翼凌天风。安能沾沾守尺寸，虚此少年之青铜。高门邃阁不可谒，翠管朱弦此时发。客舍蘼芜若乱云，官湖菡萏如明月。世间万事转烛来，前年海棠今不开。夷齐蹠蹻皆巳矣，何如共饮花前杯。恐君一行去为吏，仆夫在前马在辔。空教满腹流馋涎，欲饮不得下车醉。茱萸湾，蔷薇沟，到处月明船上楼。清歌一曲碧云尽，归去长江天际流。
严子陵
作者：沈一贯
朝代：明
体裁：古风

汉帝思故人，迢遥梦明月。清晨题十行，五道使车发。卧邸呼不起，揽车嗟咄咄。偃蹇中宵足，留连旧时舌。客星犹在天，肯为曹官屈。至今七里滩，潺湲足怡悦。所以马伏波，一见真主决。投彼交让冠，乐来就简脱。古道信阔达，难为后人说。
代青楼观内家葬
作者：沈一贯
朝代：明

主恩挥涕湿朝霞，摇落西风素柰花。犹记绿鬟初覆额，相将女伴选良家。
仲冬十八日抵山东尚未冰雪遥忆闺中代作寄远
作者：沈一贯
朝代：明

双眉不扫镜心空，镇日开窗候北风。闻道征衣犹未薄，晓钟斜月过山东。
余祭酒公五柳庄·其一
作者：沈一贯
朝代：明
体裁：七言绝句

贵游无事屡通书，书满床头只旧题。惟有王弘粗解事，一壶相见野亭西。
余祭酒公五柳庄·其二
作者：沈一贯
朝代：明
体裁：七言绝句

江湖风物醉还醒，日日山行复水行。纵是春来多脚疾，蓝舆二子一门生。
侏儒行
作者：沈一贯
朝代：明
体裁：古风

身比侏儒长六尺，俸粟一囊钱二百。长饥短饱各欲死，只合中庸老通籍。君不见东篱槿，朝日晖晖暮飞尽。莫道羊珠可疗饥，若逢龙寤当齑粉。
偶作
作者：沈一贯
朝代：明
体裁：古风

陶公偶然歌，为求三径资。到官八十日，辄赋归来词。五斗尚不顾，一物宁肯持。种秫三百亩，饮者知为谁。田园有松菊，桑麻杂然滋。醉卧瓷甓间，豾豾鹿与麋。身将五柳隐，心与孤云期。许由不买山，巢父不凿池。到处即吾处，故为隐者师。但逢佳山水，感荷主人贻。能同远公饮，忍向王弘辞。
偶成三首·其一
作者：沈一贯
朝代：明
体裁：古风

催耕盛殷勤，委黍特狼戾。妇愚信无知，鼠老亦当计。有口不自营，宁识谋年岁。周鼎铸马履，留以赡阳燧。
偶成三首·其三
作者：沈一贯
朝代：明
体裁：古风

杞人岂其愚，天坠亦时有。或言天无坠，有坠坠当久。或言数苟及，死亡十而九。相牵入黄垆，谁复论好丑。眼见女娲氏，炼石补柱朽。
偶成三首·其二
作者：沈一贯
朝代：明
体裁：古风

诉冤大觉前，笑破黄金口。今昨无是非，是非日生有。养交猎浮名，是名不能久。息交谢浮名，是名亦名否。尧舜让天下，燕哙从之丑。老子与韩非，一传相尾首。
再游上方寺与故人饮别
作者：沈一贯
朝代：明
体裁：古风

我来上方十载前，桃花娇杀春风怜。酒尊清于蜀井泉，弹丝品竹集四筵。我来上方十载后，秋霜白尽门前柳。当年故人不半席，杯中白发多于酒。故人故人复故人，何为日夜翻作新。感此令人肠欲断，芜城之赋增酸辛。博山炉中爇沈水，琪花片片微风起。山花为我随意绿，山鸟从渠尽情语。隋帝宫前酒旆多，吴公台下生寒波。生憎紫燕辞条去，尚有流莺断续歌。长年且勿解维开，再与诸君覆几杯。看余功成揖人主，双期赤松黄石来。不学麻姑典仙职，三浅海波方一回。
出门
作者：沈一贯
朝代：明
体裁：古风

上堂别父母，下堂别昆季。回首妻与女，蓦然拂征袂。拙耕力不任，巧求智所蔽。持我独用心，何方不凝滞。严霜被永野，天秋朔风厉。草稀候虫蛰，江夕哀鸿逝。海上百愁积，天边一身细。烟帆宿暮雨，霜钟发晓霁。历览虽可乐，不如守根蒂。稻粱足吾谋，匏瓜岂惭系。
卜居行
作者：沈一贯
朝代：明
体裁：古风

冥冥深林不可居，白日猛虎嗥山隅。往来侁侁投人嬉，胡不拂衣归来乎。涉江休誇舟楫牢，涉世休誇方术高。鸾皇孔凤日以远，畜枭鸣鵙争喧嚣。白头仙人玉鬟女，分明共我南窗语。空同路近行不难，蓬瀛水浅堪轻举。三珠树底紫鸾游，五色芝中白鹿呦。玉堂金马已可识，何不归来空白头。我谓仙人之语亦难信，天上尊官安可近。云襟雾幄堪徘徊，胡为谪向人问来。桃子不因方叔结，桃花岂为刘郎开。最愁一钓六鳌尽，圆方漂泊令人哀。
印法华经歌
作者：沈一贯
朝代：明
体裁：古风

楚中山川绝天下，龙侯禀其最奇者。为吏不肯兄龚黄，为文又欲家班马。来官我郡近四年，手披口决如涌泉。细民怙之为二天，老吏吐舌不敢前。遍搜至人作师友，布衣穷巷常周旋。心好山水幽胜处，攀萝蹑磴栖青烟。当年曾读参同契，飘飘庶几试其事。挂壁蒲团代象床，赤脚双童当家累。龙侯龙种灵且幻，幻出人心最神异。郡中佛域补陀岩，五台峨眉鼎足三。灵踪中废比兴复，四方趋赴负且担。丛林人多讼事起，不辞扬帆入海水。指挥劈画具有条，鳞次绮分端可儗。总为卫佛心太殷，欲吸海水浇膻荤。自爇金函作盟咒，群驱僧众凌烟雰。目见千里不见睫，手欲渡人先浪涉。未睹如来腾玉毫，已见韦驮按金铗。病中忽自絷南冠，定里俄成白骨观。敕遣冥中作牛吏，谁堪世上为龙官。新从下土不知体，顾此愚诚良不昧。智师助忏恳且哀，蜿蜿痴龙此时蜕。为余敬乞莲花百，因师上赎如山大。世人且莫轻痴龙，慈恩慧爱于君钟。严父何曾笞爱子，圣人讵肯呵凡庸。龙侯生还未是还，大还还在蓬池间。修士自能遵觉路，宗师也不逃深山。焚却才人乾却海，此时欢笑黄金颜。
双燕离
作者：沈一贯
朝代：明
体裁：古风

双燕尾涏涏，衔泥衔草云中见。百花潭上平芜香，丝丝剪破青天练。何物春风不相守，不及兰塘一回首。雄去飘飘雌独还，沙昏云黑无青山。长年结巢半不满，捲帘待月湘痕斑。湘痕斑兮竹不萎，燕雏叫阍凤皇喜。
古别离
作者：沈一贯
朝代：明
体裁：古风

双鱼渡江来，闻君在江都。乃怨山川长，能令岁月殊。君处寒梅开，妾处啼鹧鸪。一语才相闻，数月为须臾。向来绮窗下，一唾真一珠。
史相墓下作
作者：沈一贯
朝代：明
体裁：七言绝句

落日低垂丞相阡，狐狸穿冢出平田。大碑巳断无文字，惟有山僧说岁年。
君房栖玄馆
作者：沈一贯
朝代：明

荼蘼晓泛东风骞，青萝夜入棠梨轩。鹍鸡咽咽相唤去，印破西池碧玉痕。栖玄主人贪晏起，片阴忽堕江城午。吾知桃花终不言，何用欣欣解人语。
君马黄
作者：沈一贯
朝代：明
体裁：古风

君马黄，我马苍。游龙尚不顾，飞鸿飞兔何言良。神龙失云如跛牂，腾蛇委雾鳞角亡。请从枥下居，无厌糟与糠。
吴苑
作者：沈一贯
朝代：明

破楚门西古墓田，断崖危石写流泉。人歌茂苑春风曲，僧拾吴宫夜雨钿。尽日波涛千里棹，匝溪墟市万家烟。丹枫翠竹同摇落，最是生公石可怜。
哭句章公
作者：沈一贯
朝代：明

从此斯文失主盟，海鸥飞去不留情。可怜栎社长桥月，曾照诗翁散发行。
哭句章公·其一
作者：沈一贯
朝代：明
体裁：七言绝句

从此诗文失主盟，海鸥飞去不留情。可怜栎社长桥月，曾照诗翁散发行。
哭句章公·其二
作者：沈一贯
朝代：明
体裁：七言绝句

僧院魂飞寄客哀，门前白马几人来。江村生计莱妻给，海内封书骥子开。
哭杨伯翼二首·其一
作者：沈一贯
朝代：明
体裁：五言律诗

世人无达识，此道只论声。独好君家事，堪高我辈名。江云犹驻白，湖水若含情。今日翛园树，交交闻几莺。
哭杨伯翼二首·其二
作者：沈一贯
朝代：明
体裁：五言律诗

道异龙分席，心同虎负荆。杨生喜任侠，末路弥纵横。死后诗当贵，生时世莫名。怜才自吾意，天地亦何情。
四明山
作者：沈一贯
朝代：明
体裁：古风

余爱四明山，遂忘千金诫。叆靅与日往，巉绝甘行惫。大阑辔可骋，箭广仆无赖。梨洲与丹山，尚隔流猋外。醉舞清冷天，啸歌白云界。疑无后土承，独有皇天戴。惊峰激俯沤，巨海萦近紒。山院罢钟磬，时禽喧梵呗。缅怀秋水人，耿袭清风介。戾止亦忘归，归来惧难再。
四明山歌
作者：沈一贯
朝代：明
体裁：古风

我昔长歌《天姥吟》，今来飞越江之深。烟波浩荡都在眼，苍厓白鹿纷可寻。游足未开意巳窘，片云隐约前村尽。适来纵入丹山赤水之洞天，果尔三百八十芙蓉之峰相钩连。沸如巨浪排九渊，渴虬饥鳄崩奔泉。惊魂褫魄悸不定，乃知世间安得无神仙。际天但有浅黛色，到顶犹穷羽人翼。谢公万夫凿不得，支遁欲度空叹息。黄熊近人白虎怒，杜鹃半染松花碧。青鞋屡穿几悔来，眼前可即仍徘徊。俄闻竹间响茶臼，寺门正对双眉开。草根敲冰持涤釜，纤阴近送灵秋雨。刘纲台榭收紫绡，王交瀑布悬青组。二韭三菁宛可拾，东乌西兔纷来舞。篆烟雕雾无时休，一双白鹤飞何苦。吁嗟乎刘郎误入青山围，不是忘归不得归。薜荔满墙皆可衣，胡麻满谷何愁饥。赤云层层团白日，任他渡口桃花飞。百年三万六千日，古今贤圣皆永毕。何为容易别青山，空教青山笑不还。诛茅结屋弄流水，溪云与我长潺湲。
四明山歌
作者：沈一贯
朝代：明

我昔长歌《天姥吟》，今来飞越江之深。烟波浩荡都在眼，苍苍白鹿纷可寻。游足未开意已窘，片云隐约前村尽。适来纵入丹山赤水之洞天，果尔三百八十芙蓉之峰相钩连。沸如巨浪排九渊，渴虬饥鳄崩奔前。惊魂褫魄悸不定，乃知世间安得无神仙。际天但有浅黛色，到顶犹穷羽人翼。谢公万夫凿不得，支遁欲度空叹息。黄熊近人白虎怒，杜鹃半染松花碧。青鞋屡穿几悔来，眼前可即仍徘徊。俄闻竹间响茶臼，寺门正对双眉开。草根敲冰持涤釜，纤阴近送灵湫雨。刘纲台榭收紫绡，王交瀑布悬青组。二韭三菁宛可拾，东乌西兔纷来舞。篆烟雕雾无时休，一双白鹤飞何苦。吁嗟乎！刘郎误入青山围，不是忘归不得归。薜荔满墙皆可衣，胡麻满谷何愁饥。赤云层层团白日，任他渡口桃花飞。百年三万六千日，古今贤圣皆永毕。何为容易别青山，空教青山笑不还。诛茅结屋弄流水，溪云与我长潺湲。
塞上腊日
作者：沈一贯
朝代：明
体裁：七言律诗

腊日元戎出武威，西风吹角塞云微。汗沟泻冻胶金勒，血泪凝丸打铁衣。明月乍逢孤雁去，惊沙还逐片篷飞。欲寻毳帐无人说，且向南山射虎归。
塞下曲
作者：沈一贯
朝代：明
体裁：古风

长剑夜生光，照耀兜鍪明。鼓鼙一传响，上马如流星。万人皆败死，一身何用生。平时诀妻子，此日殉弟兄。嗟嗟幽并儿，白发难得盈。
太白山上方
作者：沈一贯
朝代：明
体裁：五言律诗

拂雾跻危磴，披烟数乱山。一松承日起，群鸟送云还。细溜经寒涩，初苔得雨斑。心驰缟衣使，独此伴僧閒。
女贞树为冯节妇
作者：沈一贯
朝代：明
体裁：古风

女贞树，郁哉何葱青。严霜堕地白日没，寒枝半抱秋风生。云黝黝，石龋龋，云夜愁，石朝语。生与为墓上木，死与为墓下土。鬼车勿啼猛虎怒，原上新条吾有主，化为青虬帝阍去。入帝阍，縆繁弦，一曲湘妃魂，随风落人间。闻者嚱嘘再三叹，郁哉女贞树，何如桃李颜。
宿山家
作者：沈一贯
朝代：明
体裁：五言律诗

公等领丘壑，四时开茂林。竹风摇壁影，松月堕窗阴。野酌倨可悦，病罢今巳深。从来松桂里，尽是古人心。
寄赠俞士行淮上治漕
作者：沈一贯
朝代：明

葡萄邸前春雨多，典客馆下牵六骡。将军抱持貔虎略，且与鼋鼍争水波。江河之决虽天事，支祈安得称非祟。佽飞剑出江水浑，浪拍芙蓉茜花细。西来一线垂青天，天下军输集似烟。朝廷尽食司空力，大农岁省钟官钱。淮阴方知治粟尉，高坛何日飞旌旃。
富春江
作者：沈一贯
朝代：明
体裁：七言绝句

绿转青回似若邪，兰桡终日乱荷花。一江贮得春如海，合把渔竿薄汉家。
对月忆家园
作者：沈一贯
朝代：明

月如银镜好当台，酒与金波一色开。乍似水南清磬发，还疑天末故人来。花间香雾蜂堪酿，雨后闲云燕欲回。芦笋正生梅子熟，小池连夜长莓苔。
将进酒
作者：沈一贯
朝代：明
体裁：古风

丈人解严颜，四座且勿喧。生不逢王子期，一日难知何称百年。填胸磊落如丘山，不饮安得游神仙。罗珍泻玉聊自怜，大罂小甒翻踏天。天有酒旗地酒泉，虚蒙其声人尚传。桂精一月不两圆，白驹行地不可牵，去欢居忧生实怜。
山中杂咏
作者：沈一贯
朝代：明
体裁：七言绝句

老树横溪稳作桥，故人惯饮不须招。白纶巾上青山好，日遣松风绿酒瓢。
山家为王员外
作者：沈一贯
朝代：明
体裁：五言律诗

浚谷幽人宅，中林处士家。波涛上松树，岁月满桃花。童子调黄鹤，仙人养白鸦。客来何所事，相对饮流霞。
山居赠客
作者：沈一贯
朝代：明
体裁：七言律诗

太平时节一閒身，朝出松间拾委薪。渔去忽疑空大泽，樵来还可当嘉宾。野心荡漾随流水，云影差池落近邻。溪女能歌采莲曲，钢刀如水刽双鳞。
庄亭
作者：沈一贯
朝代：明
体裁：七言律诗

庄亭树色晓生寒，几处扁舟欲渡难。白鹭窥人双眼碧，仓庚呼雨一衣单。东来鸱革浮天柱，西去羊裘入钓竿。惟有酒旗青不捲，月明摇橹隔江看。
归欤词
作者：沈一贯
朝代：明
体裁：古风

三家不可仕，九夷宁足居。天意不在东，圣图将安如。海桴驰远情，凤哀想皇初。载贽有濩落，驱轮竟萧疏。暮春二三子，一笑欣归欤。鲁女居东邻，白发不嫁人。投以双玉环，澹如秋月新。匪石安可转，贞心难缁磷。不睹桃花源，弃余如参辰。风吹玉笛来，万籁高青旻。蓬莱亦不远，欲往无良因。
忽梦游仙
作者：沈一贯
朝代：明

泽国秋容下鹭湍，流风回雪舞江干。波生翠羽灵妃湿，露满冰蚕帝子寒。万顷芙蓉愁外老，一天葭苇梦中看。凭谁托付西飞翼，高度瑶池也不难。
怨歌行
作者：沈一贯
朝代：明

妾心如秋月，皎如出机练。君心似春云，断续斯须变。望夫石上天欲阴，妒女津前波浪深。空雕碧玉为如意，浪结文绡作系心。当时阳台云复雨，化作秋风泪和土。迎来乍欣白日低，背去安知玉箸啼。
成甫示游西山诗奉酬
作者：沈一贯
朝代：明
体裁：古风

几人到西山，不见西山趣。车殆马复烦，但见西山树。道人废机心，举足白云鹜。飞步送高雁，决眦破沈雾。刹多境屡陈，春去僧自住。临流照两眸，吾我忽焉遇。顾见黄金人，仰惭白日误。高歌林樾表，天籁非小赋。静者自有真，岂须聋耳寤。一室吾所专，神往不在屦。烟霞枕上得，丘壑胸中故。君游洵云美，吾观幸忘谕。京洛虽多尘，终不染缁素。
扈从南郊纪事和朱于陈三馆丈
作者：沈一贯
朝代：明
体裁：七言律诗

行殿钟声霁晓云，起居方罢日才曛。貂蝉捧剑皆常侍，貔虎周庐尽北军。络绎中厨输豹脔，焜煌内帑出麟文。近臣尤异蒙恩泽，刺绣葳蕤五色分。
扈驾祀方泽呈同行朱陈二馆丈
作者：沈一贯
朝代：明
体裁：七言律诗

天回北陆揽羲轩，日应南薰辟舜门。泰折祥云承玉陛，长安微雨待金根。芙蓉丹阙鹓鸾丽，杨柳青楼翡翠温。不是六龙纷气象，万方谁识圣禧繁。
扬州赠所知
作者：沈一贯
朝代：明
体裁：七言律诗

双燕何曾归汉苑，数萤犹自照隋堤。天空月近我今到，笛短琴长人不迷。砧杵频年思塞北，笙歌几处忆关西。欣然道故何容易，莫厌临风有滑稽。
拟秋胡行·其一
作者：沈一贯
朝代：明
体裁：古风

物情无象，物初悬可知。物情无象，物初悬可知。贤人逢殃，将德犹亏。嵇公虽仙，柳惠吾师。人间难工，天上易居。歌以言之，物初悬可知。
拟秋胡行·其三
作者：沈一贯
朝代：明
体裁：古风

谓柔非沈，谓柔非昏昏。谓柔非沈，谓柔非昏昏。非脂非韦，莫然无魂。不惊一羽，不飞片尘。欲平躁息，浑浑沌沌。歌以咏之，谓柔非昏昏。
拟秋胡行·其二
作者：沈一贯
朝代：明
体裁：古风

天地皆实，人处空虚中。天地皆实，人处空虚中。实下为土，实上为风。间风间土，呼为垒空。动而有神，变化无穷。歌以咏之，人处空虚中。
挽卢九润之
作者：沈一贯
朝代：明
体裁：五言律诗

白骨藏何地，新诗付落晖。一生初作客，匹马不同归。人世交游少，词场物色稀。独怜机事尽，应化野鸥飞。
放歌行
作者：沈一贯
朝代：明
体裁：古风

古人贵清贫，今人贵邪赢。夜蛾赴烈火，不悟飞鸿情。飞鸿逝云端，一去如跳丸。谁能攀其翼，百鸟方心寒。忧从中心来，外物安能宽。鶗鴂拾瑶草，众芳收其欢。我今放歌君试听，天地为余总愁病。东邻瑶轸既有情，西海明珠岂无胫。何处脩篁不受炎，何处贞松自然劲。绕朝敢谓秦无人，乐毅遂称臣不佞。凄云已堕中庭阴，促织空为床下吟。穆生醴酒我当去，季布髡钳君自任。愿以不肖躯，长托无为国。生为白日光，死作青山色。清泉可以入叵罗，红蕖不劣于娇娥。竹叶饮时桃叶劝，柘枝舞处柳枝歌。白眼向天天不怒，悠悠万事如予何。
新妇
作者：沈一贯
朝代：明
体裁：古风

种禾取其穑，种树取其植。一日为新妇，入门耀容饰。三日为主妇，上堂撰饮食。从此卷长襦，当窗事机织。贫富皆有营，埽除亦乃职。将谐舅姑心，欲宽夫婿责。六亲乃来誇，汝家得妇力。宁论东西施，澹然并无色。
新河
作者：沈一贯
朝代：明
体裁：七言律诗

洚水尧时又警予，司空畚锸遍青徐。一令白马报河伯，遂有苍夷呈帝书。即免度支忧国计，还劳太史纪河渠。惭予日费公家粟，犹记当年叹是鱼。
无题
作者：沈一贯
朝代：明
体裁：古风

仙人吹断紫璚竹，黄鹤偏巢夜深宿。银汉无声秋漏长，寸寸心明剪红烛。青铜飞去孤鸾影，化作冰轮兔心冷。传得嫦娥不死方，应种人间桂千顷。
日出入金门行
作者：沈一贯
朝代：明
体裁：古风

昨暮日入我当出，今朝日出我当入。日出入兮无停轮，我亦孤征向人急。辚辚双履翻数千，天街磨成宝镜鲜。念欲且息不得息，两胥掖我高于肩。汝饥不能倩我饱，汝亦劬劳堪自保。世间到处有羊肠，何必唏嘘歌蜀道。当时只恨隔重阍，不道重阍尚有门。玉皇高拱蓬莱殿，一水盈盈碧海尊。
日出入金门行
作者：沈一贯
朝代：明

昨暮日入我当出，今朝日出我当入。日出入兮无停轮，我甫孤征向人急。辚辚双履翻数千，天街磨成宝镜鲜。念欲且息不得息，两胥掖我高于肩。汝饥不能倩我饱，汝亦劬劳堪自保。世间到处有羊肠，何必唏嘘歌蜀道。当时已恨隔重阍，不道重阍尚有门。玉皇高拱蓬莱殿，一水盈盈碧海尊。
日出入金阊门行寄友
作者：沈一贯
朝代：明
体裁：古风

日出入，金阊门，朝随明星暮紫云。素食经秋亦何意，素心空自生氤氲。群英绕毂不得前，白发萧萧蒙少年。当关者谁奋怒言，何以处我山之巅。可怜神龙不见日，满身烟雾相随出。可怜尧舜不见人，龙车遥遥度紫旻。康衢之家难上闻，土阶三尺深重闉。相如肺病犹著书，子云天禄寥寥居。西山白云谢逋客，故园丛桂今何如。
早秋送人北上
作者：沈一贯
朝代：明
体裁：五言律诗

芦叶壮心惊，凄凉似羽声。一尊遽北发，万里竟西行。蓬梗人犹汎，莲花气不平。渐离高馆下，无处有平生。
晨行歌
作者：沈一贯
朝代：明
体裁：古风

明星尚低天未明，冻日潜从海底升。夜如何其起蓐食，开门车马喧喧行。人生贵贱皆有职，蹇蹄请勿辞前征。投簪未必玄发生，解绶未必肘腋轻。不向山田事耦耕，便从牧竖披榛荆。陆沈吏隐亦不恶，长饥短饱何须评。天寒日驶昼难给，不加夙暮谁其营。君不见南箕北斗相纵横，东乌西兔日夜争。警露之鹤不停唳，失晨之鸡亦补鸣。但无阴霾暗往路，纵有冰雪皆夷平。富平里第无鼍更，城乌不敢朝堕声。侍儿密覆将寒锦，儇子谨护初调莺。不向纱窗看晓色，安知门外轮蹄情。
月湖秋泛
作者：沈一贯
朝代：明
体裁：五言律诗

秋入涵虚馆，天閒众乐亭。湖含七桥月，人聚一船星。此地祠狂客，吾今老洞庭。独怜双鬓白，点破数山青。
有所思
作者：沈一贯
朝代：明
体裁：古风

妾亦有所思，君亦有所思。妾思在地终不移，君思如天安可知。雁往燕来，接栖江漘。寄书零陵，还谢主人。谁能长仳�，谁能长郁陶。白日不回照，焚心掷山椒。
望西城宫殿
作者：沈一贯
朝代：明

蓂殿重开宝历春，竹宫长锁属车尘。烟霞自护祈年阁，星斗曾传醮夜辰。帐里流苏闲甲乙，炉中寒火忆庚申。茂陵松柏萧萧老，无复相如赋大人。
望霩衢田家
作者：沈一贯
朝代：明

海气日蒸天，居人亦自怜。深春千嶂雨，瘠土一刀田。官税无高下，农时浃岁年。干戈今告罢，渐有几家烟。
本宁谈蜀中用兵后和二首
作者：沈一贯
朝代：明

夔子当年国，明妃此夕村。温泉通海窟，石壁镇江门。野哭知谁氏，年饥守故原。啼乌声未歇，犹和断肠猿。西望岷为雪，南窥楚作云。酪奴堪自老，葆旅不成群。丛浅蚕休织，田污鸟罢耘。山川厌腥气，流水濯巴文。
本宁谈蜀中用兵后和二首·其一
作者：沈一贯
朝代：明

夔子当年国，明妃此夕村。温泉通海窟，石壁镇江门。野哭知谁氏，年饥守故原。啼乌声未歇，犹和断肠猿。
本宁谈蜀中用兵后和二首·其二
作者：沈一贯
朝代：明

西望岷为雪，南窥楚作云。酪奴堪自老，葆旅不成群。丛浅蚕休织，田污鸟罢耘。山川厌腥气，流水濯巴文。
朱颜曲
作者：沈一贯
朝代：明

朱颜非自换，良为箧镜欺。箧镜终不发，朱颜终不移。歌罢月在梁，影落阑干垂。感君明月心，不弃秋风姿。犹记覆耳发，挂君飘缨髭。宛转结不解，烦君立移时。
杂诗
作者：沈一贯
朝代：明
体裁：古风

凌晨趋严朝，东日射马首。冠盖满道周，相逢多执友。君子策高步，小人亦颜厚。夺我麋鹿心，聊备牛马走。汉史蔡邕笔，能惭微禄否。尝疑兹事外，更须谋不朽。
杂诗七首·其一
作者：沈一贯
朝代：明
体裁：古风

吾闻轩辕帝，膝行上空同。一当广成子，与物游无终。至阳奋黄墟，至阴出玄穹。变化超象外，睛天飞玉龙。万灵朝甘泉，一往空后宫。已无首山金，但闻乌号弓。精英不可扳，髣髴如梦中。
杂诗七首·其七
作者：沈一贯
朝代：明
体裁：古风

卓哉扬王孙，裸葬良不恶。造化生我时，安得裤襦著。混沌为我衣，青天为我幕。谁非块然生，岂论毛与鞟。谁非寐然死，岂论沟与壑。南山未为锢，陈絮何用斮。如彼唾与涕，一落便永落。汤汤浊河流，空闻叹铜雀。
杂诗七首·其三
作者：沈一贯
朝代：明
体裁：古风

晨凌地肺顶，高歌露晞曲。人生有去来，此曲无离续。少殇人所怜，老归子亦哭。老少既同哀，脩短亦齐促。岂知蚿怜夔，一足吾亦足。
杂诗七首·其二
作者：沈一贯
朝代：明
体裁：古风

止水鉴毫发，流水迷圆方。稚齿谶几先，病骨知暄凉。谷虚响乃满，天寒月有芒。静虚道之极，至柔化为刚。君平有明诫，强人不为王。
杂诗七首·其五
作者：沈一贯
朝代：明
体裁：古风

蒿目忧世资，置身鼎镬中。鼎镬未及然，岂不膏微躬。位高众所指，一雀随千弓。不能早决起，徘徊弄春风。弹石巳在身，啾啾哀鸣空。达当威凤翔，穷当逝冥鸿。粗粝足再餐，人生乐巳丰。此外皆其馀，何用勤若翁。
杂诗七首·其六
作者：沈一贯
朝代：明
体裁：古风

渡江似春来，十月鸟能巧。雨收客帆起，日出潮声早。钓丝浮曙烟，樵歌落天表。新花红欲缀，故叶青未槁。何哉此方春，去迟至偏早。所以四海心，独梦江皋好。
杂诗七首·其四
作者：沈一贯
朝代：明
体裁：古风

太虚腾圆晖，扶桑晰初目。炘炘露海窦，赤霄坐相烛。九关忽启籥，众星旷不属。是时稚春启，轻寒散中谷。黄鹄何所挟，双翅两寒玉。万灵朝昧爽，骀荡复何欲。
杂赠·其一
作者：沈一贯
朝代：明
体裁：七言律诗

故人相见眼初明，一架蔷薇似水平。花径微闻风后狖，草堂新听雨馀莺。衰年久谢青藜役，愁绝能无白雪声。把酒劝君君强饮，天涯华发不重生。
杂赠·其二
作者：沈一贯
朝代：明
体裁：七言律诗

澄湖秋水练光开，乞与诗人细剪裁。小荇牵云游别渚，新松扶日上高台。南风习习蒲葵卧，西月微微桂艇来。岁去如驰青鬓老，知君双剑亦徘徊。
李山人宾甫读骚轩和韵
作者：沈一贯
朝代：明
体裁：七言律诗

梧阴片片落中庭，无事閒门尽日扃。春水微风吹度绿，晓山飞雨送来青。从前大雅谁能作，删后离骚自一经。对尔不能辞酩酊，酒星原是李家星。
杨柳歌
作者：沈一贯
朝代：明

青门杨柳一万株，抽条布枝待马蹄。柳枝日夜能高低，马蹄日夜能东西。若教系马上林树，柳枝灭没春风蹊。
杨王孙
作者：沈一贯
朝代：明
体裁：七言绝句

王孙家迎乐游原，一食才须十万钱。不管北邙山下路，白杨寒雨宿深烟。
杨王孙
作者：沈一贯
朝代：明

王孙家近乐游原，一食才须十万钱。不管北邙山下路，白杨寒雨宿深烟。
桃源
作者：沈一贯
朝代：明
体裁：五言绝句

鸡犬三家夕，桑麻一叶春。安知天地外，别有古今人。
楚宫曲
作者：沈一贯
朝代：明
体裁：古风

楚山十二芙蓉开，一山独秀高阳台。渚宫烂漫百花发，谁向君王梦里来。君王楼阁藏青春，一门一户一美人。浣沙妖姬失颜色，凌波仙子收光尘。安能一一承欢悦，好丑只与监宫说。可怜柘枝细欲断，新裁舞袖郎当阔。鱼脂照夜不得明，不论颜色但论声。声声乱入君王耳，总付西风菰叶鸣。
楚宫词
作者：沈一贯
朝代：明

可怜楚宫人，空抱长饥老。杨妃齿语玉鱼鲜，卫娘鬓薄金鸾小。不逢一日春风吹，何似村中荠元好。雊鹆难为凤凰舞，衣深空洒霓裳雨。悔不早嫁前村儿，彩索牵牛打村鼓。
楚宫词
作者：沈一贯
朝代：明
体裁：古风

可怜楚宫人，空抱长饥老。杨妃齿龉玉鱼鲜，卫娘鬓薄金鸾小。不逢一日春风吹，何似村中荠花好。鸲鹆难为凤皇舞，夜深空洒霓裳雨。悔不早嫁前村儿，綵索牵牛打村鼓。
汉唐宋三太宗
作者：沈一贯
朝代：明
体裁：七言绝句

禁里妖星拂剑红，寝中积雪斧声雄。如何三让为天子，只有西京一太宗。
江头春
作者：沈一贯
朝代：明
体裁：古风

江南春风丽如绮，十万人家种桃李。莺声巧弄管弦新，燕子平行一江水。当时唤汝作玉人，悔不唤作江头春。江头春会年年到，玉人何处流光尘。
沔南
作者：沈一贯
朝代：明

曾向齐门歌二桃，因从帝子说三刀。两朝涕泣吹余烬，五月跄踉渡不毛。鼎足已知天意定，江心犹隐阵云高。沔南祠庙终今古，蛇虎纵横护六韬。
泛舟芦头堰
作者：沈一贯
朝代：明
体裁：五言律诗

此日吾仍健，诸君一小舟。清风天上去，落日镜中留。草色承裾绿，荷香入座幽。飞凫散江白，归兴满芦头。
游它山
作者：沈一贯
朝代：明
体裁：古风

南山暖气偏，九月犹积翠。以我烟壑心，触目皆可意。天清归鸟肃，溪白游鱼避。云根上枯水，石衣蔽古寺。危岩可扪井，怪石每惊魅。不缘前山归，偶与来径值。欢赏有群彦，情景信双媚。明月引归桨，烟霞尚生思。
炎海行赠吴明卿还高州
作者：沈一贯
朝代：明
体裁：古风

祝融朝驾北户开，汤池煮日天半摧。绿烟朱�平海出，阳侯裸行迷相失。蛇珠化雨翡翠云，天龙九首腰紫纁。孤凤叫月月不语，妖䨹叆靅纷向君。四时总是皇天气，平分不到炎荒地。深院梧桐碧甃间，不许长辕暂时系。高凉主人笑拍手，白雪题轩梦前牖。冰弦续续三尺声，一片浮云掌上生。
狱中剑寄徐文长
作者：沈一贯
朝代：明
体裁：七言律诗

宝剑萧萧风雨鸣，摩挲水雪古今情。不平最有人间事，欲试曾无匣里声。土蚀青莲文五色，人言赤堇价连城。谁能掘厥寒光净，三尺犹堪万里行。
王可交
作者：沈一贯
朝代：明
体裁：古风

馀杭母酒壶公药，卖药买酒自斟酌。四明山心去复来，一往逍遥竟何托。当年漾舟赵村好，青玉案前栗如枣。黄衣送我落青天，瀑布当门坐秋草。三月三日九月九，一日辞家家在否。今来又是几春秋，直得先生几杯酒。
甘露寺逢箕仲别
作者：沈一贯
朝代：明
体裁：七言律诗

江南古寺旧知名，江上相逢把臂行。白浪在天扬子渡，绿阴如雨润州城。薜萝寥落经年别，黄鹄差池此日情。怅望隔江帆影动，海天无路雁无声。
登金山寺
作者：沈一贯
朝代：明

宝界凝三岛，雕台绝四乡。江心悬法镜，渡口出慈航。塔镇龙王藏，龛依雁子堂。溅涛销画彩，隐岫湿炉香。夜榜投僧火，春帆引佛光。已闻潮是梵，宁指蜃为梁。咒食灵鼋喜，斋心老桧凉。望来炎暑薄，歌罢海天苍。素爱中泠水，兼依大法王。誓当涤尘袂，高卧片云长。
白头吟
作者：沈一贯
朝代：明
体裁：乐府曲辞

兔丝附青松，松高丝亦长。何意秋风来，委蔓随飞霜。海行无信风，春行无信时。瑶轸曾误人，勿复欺新知。事君以红颜，期我以白头。有夫莫令客，客心不可柔。
白头吟
作者：沈一贯
朝代：明

兔丝附青松，松高丝亦长。何意秋风来，委蔓随飞霜。海行无信风，春行无信时。瑶轸曾误人，勿复欺新知。事君以红颜，欺我以白头。有夫莫令客，客心不可柔。
相逢长安陌行
作者：沈一贯
朝代：明
体裁：古风

少为园林主，老作园林客。积尘暗成丘，积时暗成昔。别君穆陵桥，逢君长安陌。星霜形貌苦，陵谷姓名易。故山虎牙红，世事乌头白。长铗何所弹，短歌竟谁得。春耕不及南，秋戍翻投北。邻女怨寒机，健儿摧暮笛。岂无他人怜，终乏扶摇力。积雨悬枯灯，严霜踏穿屐。贫交颜自冷，贱语意空寂。炉头值羽人，为余论云石。茙藿不得充，何能待灵液。
看潮曲
作者：沈一贯
朝代：明
体裁：七言绝句

千舻万舰逆潮来，鳖子为门鹭作堆。堤下唱歌堤上醉，看潮人待转潮回。
神力
作者：沈一贯
朝代：明
体裁：古风

朔方有神力，潜与玄冥通。小敌怯于鸡，大敌奔神龙。绕身青赤蛇，珥践四白虹。当其马头处，开辟无秋蓬。不见眼际云，但闻耳后风。胆包七尺外，精入三光中。左右殪貙虎，奔驰竟么虫。万方平一律，四时销五戎。韬光淡流水，第称宝剑功。何必麒麟画，市廛喧儿童。但惭圯上老，逍遥游无终。
禁中对雨
作者：沈一贯
朝代：明

回风度雨近金銮，高阁疏帘隐几看。乳燕营巢欣土润，娇莺掷柳怯枝寒。添流欲染方春色，拂座应怜独冷官。目送余云过别殿，不知银钥动阑干。
秋水篇
作者：沈一贯
朝代：明
体裁：古风

秋水灌百川，不辨牛与马。河伯欣然为大观，海若视之直土苴。达人逍遥无不可，何为为此栖栖者。鸿鹄遵江湖，志在青云端。凤皇戢深林，一举天门寒。鲁连谈笑褫秦帝，棹歌不顾千金欢。朱公一出吴王死，扁舟五湖天地宽。丈夫之性本肮脏，一龙一蛇唯所向。意气若殷勤，此心可赠君。尝思叩九阍，不然死三军。蹉跎岁月不称意，年来玩弄西山云。
章村道中
作者：沈一贯
朝代：明
体裁：七言律诗

雪霁云开一径明，花香日暖笋舆轻。野山历历皆人姓，春鸟交交亦自名。怪石满溪惊驻马，柔风吹酒忽闻莺。种苓莳术村村好，谷口何知有汉卿。
紫闼
作者：沈一贯
朝代：明
体裁：五言律诗

紫闼自生香，声华满道傍。百司方敬诺，诸客又游扬。伊吕无前轨，萧曹竟末行。三光凋不尽，千载乐何央。
老鹞行
作者：沈一贯
朝代：明

相州浮图灭素云，佛徒四散灵光分。有狐绥绥窟其顶，据危布巧张魔军。公然出入索祭赛，移精屋底惊钗裙。几村月下卷眠席，驱桃鞭棘喧相闻。平原公子揽游骑，意气四来照天地。翩翩从者五陵豪，手指青松暂留憩。闻兹肝肠裂秋色，虎豹纵横谁耐得。回看鞲上老愁胡，好去清霜试风力。愁胡整束尽从容，竦身三跃生刚风。老狐负嵎正眼空，老鹰深目复自雄。不期侧翅偶失便，霜毛醉舞桃花红。道旁观者色如土，公子生蒙陇西耻。难忘一战雪曹柯，讵惜千金求郭隗。诘朝载取老鹞来，金眸铁胫非凡才。一踠四天声鹔鹔，愁云惨淡为之开。心知敌手不易摧，交绥便作旋风回。长鸣飘然向空去，狂魑笑破呼鹰台。不堪一辱还再辱，三断金鞭仰天哭。江花片片自飞来，江鸟不飞皆掩目。忽闻群鸦绕相轮，如泣如吊声狺狺。老狐失惊小狐哭，迷离欲窜无荒榛。未解天公意何者，万人欲去仍旋马。东方一道如飞龙，无数奇毛蔽天下。横排鹅鹳吹觱栗，杀声欲震长平瓦。健翮当前索狐战，群握飞沙争扑面。风尘入眼青天昏，霹雳一声沧海变。自余小怪无烦诛，攒头乱啄充朝裤。但闻腥风万缕污，遗肠尽足餐饥乌。心感主人再三呼，激烈绸缪当报珠。吾观此鹞智勇俱，不数博浪沙中锤，似曾亲受黄公符。吁嗟鸟中之丈夫，鸟有丈夫人则无！
老鹞行
作者：沈一贯
朝代：明
体裁：古风

相州浮屠灭素云，佛徒四散灵光分。有狐绥绥窟其顶，据危布巧张魔军。公然出入索祭赛，移精屋底惊钗裙。几村月下捲眠席，驱桃鞭棘喧相闻。平原公子揽游骑，意气西来照天地。翩翩从者五陵豪，手拍青松暂留憩。闻兹肝肠裂秋色，虎豹纵横谁耐得。回看鞲上老愁胡，好去清霜试风力。愁胡整束尽从容，竦身三跃生刚风。老狐负嵎正眼空，老鹰深目复自雄。不期侧翅偶失便，霜毛醉舞桃花红。道旁观者色如土，公子生蒙陇西耻。难忘一战雪曹柯，讵惜千金求郭隗。诘朝载取老鹞来，金眸铁胫非凡才。一踠四天声䎘䎘，愁云惨淡为之开。心知敌手不易摧，交绥便作旋风回。长鸣飘然向空去，狂魑笑破呼鹰台。不堪一辱还再辱，三断金鞭仰天哭。江花片片自飞来，江鸟不飞皆掩目。忽闻群鸦绕相轮，如泣如吊声唁唁。老狐失惊小狐哭，迷离欲窜无荒榛。未解天公意何者，万人欲去仍旋马。东方一道如飞龙，无数奇毛蔽天下。横排鹅鹳吹觱栗，杀声欲震长平瓦。健翮当前索狐战，群握飞沙争扑面。风尘入眼青天昏，霹雳一声沧海变。自馀小怪无烦诛，攒头乱啄充朝哺。但闻腥风万缕污，遗肠尽足餐饥乌。心感主人再三呼，激烈绸缪当报珠。吾观此鹞智勇俱，不数博浪沙中锤，似曾亲授黄公符。吁嗟鸟中之丈夫，鸟有丈夫人则无。
自题堂联
作者：沈一贯
朝代：明
体裁：联

避贤初罢相；乐圣且衔杯。
若士
作者：沈一贯
朝代：明

何来称若土，泛泛起清风。诗卷留西派，禅心近北宗。花明丹似女，松老秃如翁。前日天台去，辛勤折数筇。
若士
作者：沈一贯
朝代：明
体裁：五言律诗

何来称若士，汎汎起清风。诗卷留西派，禅心近北宗。花明丹似女，松老秃如翁。前日天台去，辛勤折数筇。
若邪溪独往
作者：沈一贯
朝代：明
体裁：七言律诗

编竹为船任所之，高低白石上滩迟。水波不待春生后，山色偏多雪霁时。到处溪边怜谢客，谁家村里问西施。小桥野店人争席，缥缈松烟入午炊。
苦寒行二首·其一
作者：沈一贯
朝代：明
体裁：古风

虬壶夜冰鼓吏死，苦雾压日日不起。绛宫悔拜玄英侯，蜗缩蜺蟠满床水。穷奇守人无晦朔，门外谁能閒剥啄。独有袁家掩户深，堕瓦飘廊浑不觉。
苦寒行二首·其二
作者：沈一贯
朝代：明
体裁：古风

南方苦热北苦寒，烛龙近失天公欢。瘃肤皲肌谁吝得，后土迸裂百馀尺。长风数阵刮地起，一点青藜照书几。谁将片言稍作温，独有寸心寒似水。君不见驼裘染火四角燔，酒杯落手红霞翻。燕歌赵舞声方喧，从奴欲归谁敢言。严鞚四蹄立向门。
苦热
作者：沈一贯
朝代：明
体裁：古风

夏日空自长，日长翻损功。挥扇犹软怯，何云治倥偬。夏夜亦岂短，绕床行不穷。泻海入漏孔，渊然潜烛龙。画既众蝇蚋，夜仍纷么虫。共张利爪吻，攒齧无瑕躬。嗟尔最纤廉，惨于虎豹雄。挥之既不去，薰之讵能空。欲往诉帝宰，阊阖屯金风。将逃山泽深，迢遥绝冥鸿。是谁居尔徒，据时气如虹。煽彼万方赤，烹人九鼎红。甘露何年浆，水晶何处宫。湿天委长泪，写恨增热中。惟藉一杯酒，微吟以从容。
苦雨二首·其一
作者：沈一贯
朝代：明
体裁：五言律诗

非旱即为潦，皇天应弃民。鸿高千里雾，鱼老一江蘋。料得禾多耳，能令巷有人。窥门犹未霁，何日可回春。
苦雨二首·其二
作者：沈一贯
朝代：明
体裁：五言律诗

嘉谷报成西，愁霖烂作泥。山椒凫影合，木末荇花齐。江暗频骄鳄，林昏屡误鸡。菜根三尺水，兼巳没黄齑。
莺脰湖
作者：沈一贯
朝代：明
体裁：五言律诗

西风莺脰湖，积水旷东吴。岸树徽于点，江天青欲无。羁肠终日绕，客计一舟孤。买酒三家市，萧萧夹岸芦。
观太学石鼓文歌
作者：沈一贯
朝代：明
体裁：古风

我吟车攻诗中语，感慨中兴周尚武。禹汤不禁沔水流，简众安车居可睹。西东王迹令人嗟，千载蹉跎传石鼓。雪压霜侵野火燎，牛羊牴触砺斤斧。穷荒一鼓更流迁，作臼田家舂禾黍。不知为雅复为风，删后十章归庙宇。肤泽半亡神骨居，剜剔不净苔藓古。世间小篆隶八分，如子如孙从厥祖。忆昔先王开明堂，蒐乘岐阳集缨组。献禽每复勒成功，日佳丙申吉庚午。一时胜事绝古今，铭勒燕然安足数。逄逄辟雍鼓所都，钟鼎盘彝此而五。方今中兴之明主，有臣壮猷叔与虎。南平鬼方北平鲁，弓矢载櫜列干羽，石鼓为我驱前部。
观宫人殡
作者：沈一贯
朝代：明

绣被何时卷合欢，朱弦无语问青鸾。三秋落叶宫中恨，一日残花道左看。素旆秋风金埒晓，珠襦夜雨玉钩寒。多情女伴休垂涕，未死深闺欲出难。
观葬者
作者：沈一贯
朝代：明
体裁：五言绝句

素翣照青燐，啾啾鬼哭新。园前无限地，何处未来人。
观选淑女
作者：沈一贯
朝代：明

长安女儿巧伺人，手持纨扇窥芳尘。姊妹相私择佳丽，无过愿得金吾婿。如何天阙觅好逑，翻成凌乱奔榛丘。吏符登门如索仇，斧柱破壁怒不休。父母长跪兄嫂哭，愿奉千金从吏赎。纷纷宝马与香车，道旁洒泪成长渠。人间天上隔星汉，天上岂是神仙居。吁嗟！天上岂是神仙居。
访朱邦肃不值
作者：沈一贯
朝代：明

马蹄无力过重皞，策蹇前来问隐沦。池水已冰难受月，梅花隔岭不知春。柴门倒锁应高卧，草阁斜开岂避人。酒禁近来尤甚紧，从谁颠倒性情真。
访朱邦肃不值
作者：沈一贯
朝代：明
体裁：七言律诗

马蹄无力过重闉，策蹇前来问隐沦。池水巳冰难受月，梅花隔岭不知春。柴门倒锁应高卧，草阁斜开岂避人。酒禁近来尤甚�，从谁倾倒性情真。
谒关帝祠
作者：沈一贯
朝代：明
体裁：七言律诗

壮猷奕奕真超绝，天性从来更好文。曾向春秋精一卷，可容吴魏尚三分。勋名自昔镌彝鼎，衮冕于今荐苾芬。业并乾坤垂不朽，聊输歌颂代微芹。
贫女行
作者：沈一贯
朝代：明
体裁：古风

三年成一葛，五年成一丝。丝比白玉纚，葛比黄金緌。何乃贵如此，缕缕手自治。服登君子堂，六亲竞来窥。不道新人丑，尽道田家宜。日入归曲房，拂拭架高椸。通宵爇藜火，手叠成四规。床头文竹筐，匙管常相离。自非岁时属，不识阳春姿。宁为箧中陈，忍作身上缁。室中复长女，行当治归资。短线绽故缝，颜色不改渝。家贫无织纴，持此申佩缡。方领曳长袖，阔略无所施。须怜辛苦作，勿嗔时样非。如母藏十载，时来未可知。
赋得当年忆箕仲
作者：沈一贯
朝代：明
体裁：七言律诗

击水閒歌海树苍，东郊月吐值渔郎。青山堕影过前堰，白水回波入断塘。宿鹭洲边江几曲，垂虹木杪雁三行。当年胜事同谁说，都付春风一惨伤。
赠别周民部元孚
作者：沈一贯
朝代：明
体裁：古风

不厌朝与市，谁能迸林薮。不厌鱼与肉，谁能甘薤韭。久病谙良药，长离忆初妇。生无腾化术，意胜云山友。吾观蘧伯玉，卷舒一何有。寄迹周行间，而心结岩阜。莫莫古今道，亭亭往来柳。心倾车马前，目成金石后。逡巡抚徒御，顾瞻别我久。兰荪艺深谷，临风閟馨不。
赠金伯庚
作者：沈一贯
朝代：明
体裁：古风

问君何所挟，喜气常津津。散帙理幽尚，斋心含道真。云驶月华淡，江空风色匀。虽无朋知来，亦有杯杓亲。少与鹤背期，老得鸥性驯。秦隋自来去，长称羲皇民。
蹴鞠
作者：沈一贯
朝代：明

小桃微雨夜来香，朝入鸡坊暮狗坊。无赖杨花偏解妒，团风先占打球场。
过故相长沙李公门
作者：沈一贯
朝代：明
体裁：古风

长安城中多息壤，九衢岁月纷来往。当年高门今矮屋，石刻狻猊坐深谷。几回伛偻始到门，几树公槐尚垂绿。长沙公，今安在，海有沧田陆有海。是时白龙常远游，四海晏然朝委裘。群公方睦足啸傲，怀麓堂前操大浮。我来寒色照晴光，九衢积雪如群羊。盘旋路绕千回肠，乃知太行之险不在远，如弦之直死道旁。古来三让原不易，我今难于一辞去。安得中山黄鹄举，缤翻下作空中絮。采芝采苓须黑头，课耕课织足自谋。如何靡费不赀粟，未解苍生一日忧。
送临淮侯李惟寅守南都
作者：沈一贯
朝代：明
体裁：古风

君侯岐阳王子孙，家之哲嗣国宝臣。黄符三略世所授，素业一家心更亲。双霓夜渡石头渚，佩刀跃出作人语。试看远近桑麻中，尽是先王血驹所。昔年组练留残红，此日歌谣落照中。分命保釐黄纸重，古来周召并称公。
送人之雷州
作者：沈一贯
朝代：明
体裁：五言律诗

庾岭去犹赊，居黎半杂华。山藏椰子树，溪落蒟苗花。望月应千嶂，窥天自一涯。微官是何物，秋雨送征车。
送人之雷州
作者：沈一贯
朝代：明

庾岭去犹赊，居黎半离华。山藏椰子树，溪落蒟苗花。望月应千嶂，窥天自一涯。微官是何物，秋雨送征车。
送余侍御贬荆门州
作者：沈一贯
朝代：明

漠漠杨花送马蹄，春风万里尽堪悲。浮云忽变清和节，平楚遥连贾谊祠。异日霜雕犹避击，明时市虎不须疑。郢门流水终朝海，且共交游覆酒卮。
送吴山人之天台
作者：沈一贯
朝代：明
体裁：古风

吴中年少今吴君，睢盱不揖风尘人。负图担簦常独往，布袍如雪时时新。来窥禹穴藏书处，又向蓬山望烟雾。手持白笔摇青天，贝阙琼楼入词赋。海云扶身身更轻，海水洗眼眼更清。耸身灵飙白日举，灵飙堕处霞为城。霞城高标天影空，石梁秋色人如蓬。山僧若肯乞人住，为余洒埽云中峰。
送吴山人治归黄山
作者：沈一贯
朝代：明
体裁：七言律诗

黄山迢递白云飞，黄鹤仙人拍羽归。过雨千家榆火熟，行春一路药苗肥。贫交落落分烟海，小隐沈沈掩昼扉。惟有当年渔猎伴，时来洒扫绿苔矶。
送客之蜀
作者：沈一贯
朝代：明
体裁：七言绝句

琵琶送酒为君弹，剑叶生霜发晓寒。似此出门犹不易，堪知蜀道古今难。
送客归黄山
作者：沈一贯
朝代：明

万壑拥空岑，孤峰下夕阴。马归松影没，人静月华深。黄帝去已远，白云留至今。鸣琴幽涧底，独夜老龙吟。
送客还山
作者：沈一贯
朝代：明

新荷夜卷梨花雨，青山倒浸琵琶渚。新裁荷服雅称身，著入池中不知所。床头《黄石》读已尽，尚余一卷金仙语。施之人间无所用，挟向松林避烦暑。林中月出迟渔郎，岭上茶生期姹女。乡音哑哑可怜生，贱却清宫激梁楚。
送屠田叔还闽运司
作者：沈一贯
朝代：明
体裁：五言律诗

又送盐官去，南过闽海云。马蹄上冰响，凫影及郊分。候馆疏寒柝，行厨少暮荤。惟应幔亭月，迟尔白纷纷。
送箕仲
作者：沈一贯
朝代：明
体裁：七言绝句

微雨来过楚水前，半帆斜日挂疏烟。他时明月应相忆，丁卯桥边丁卯年。